Perlu lapang dada terima kritikan
Oleh NUR SHARIEZA ISMAIL

12 Ogos 2021, 7:08 pm
CYBERJAYA – Menteri Komunikasi dan Multimedia, Datuk Saifuddin Abdullah menyifatkan bahawa ahli politik sepatutnya berlapang dada menerima sebarang kritikan daripada orang ramai walaupun kritikan itu tidak menyenangkan.
Bagaimanapun, katanya, kritikan yang dilemparkan itu tidak seharusnya melanggar tatasusila Rukun Negara, sebagai rakyat Malaysia iaitu kesopanan dan kesusilaan.
“Dalam isu mengkritik ahli politik dalam media sosial ini, ahli politik kena terimalah, kerana kadang-kadang kita ada ramai musuh di luar sana tetapi bukan bermakna saya bersetuju cuma perlu ada batasan,” katanya dalam sidang akhbar di sini hari ini.
Beliau berkata demikian bagi mengulas tindakan penahanan terhadap beberapa individu yang didakwa menghina Menteri Besar Kedah, Muhammad Sanusi Md. Nor menerusi media sosial sebelum ini.
Katanya, ia berbeza jika kenyataan berunsur penghinaan dibuat terhadap Yang di-Pertuan Agong dan institusi diraja memandangkan ia perbuatan yang tidak boleh dikompromi. – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Wanita sibuk bergosip sebabkan 100 buah rumah hangus terbakar
Oleh KOSMO!

12 Ogos 2021, 7:30 pm
JAKARTA –  Berpuluh-puluh buah  rumah hangus terbakar di Makassar, Indonesia gara-gara salah seorang penghuninya sibuk bergosip dengan jiran tetangga, lapor Suara.com semalam.
Kejadian yang berlaku di Kompleks Perumahan Leppin, Kecamatan Tamalate itu dipercayai berpunca daripada letupan dapur gas yang tidak ditutup apinya.
Ketua Polis Bomba Kota Makassar, Hasanuddin berkata sebanyak 95 buah rumah musnah akibat kebakaran tersebut.
“Pihak bomba terpaksa mengerahkan 22 jentera bomba  dan 95 anggota untuk mengawal kebakaran hingga padam.
“Api berjaya dipadamkan sepenuhnya sekitar pukul 12.30 tengah hari (waktu tempatan),” kata Hasnuddin.
Salah seorang penduduk memberitahu, kejadian berpunca dari seorang wanita yang sibuk berbual dengan jiran sehingga terlupa menutup api ketika memasak menggunakan  dapur gasnya.

Semua penduduk yang terjejas akibat kebakaran kini menumpang tidur di masjid daerah sementara bantuan lain tiba. – Agensi


Muhyiddin bertemu dengan Abdul Hadi di Rusila
Oleh MOHD AZLI ADLAN

12 Ogos 2021, 7:01 pm
MARANG – Perdana Menteri, Tan Sri Muhyiddin Yassin meluangkan masa selama sejam 10 minit menziarah Presiden Pas, Datuk Seri Abdul Hadi Awang sebentar tadi.
Beliau yang mempunyai lawatan kerja di Terengganu semalam tiba di kediaman Abdul Hadi yang juga Ahli Parlimen Marang di Rusila pada pukul 5 petang.
Kehadiran Muhyiddin disambut anak lelaki Abdul Hadi, Muhammad Khalil yang juga Ahli Dewan Undangan Negeri Batu Burok.
Terdahulu sewaktu ditemui ketika melawat Pusat Pemberian Vaksin (PPV) Taman Tamadun Islam (TTI), Kuala Terengganu, Muhyiddin memberitahu pertemuan tersebut bertujuan untuk menziarah Abdul Hadi yang kini sedang berehat setelah menerima rawatan jantung di Institut Jantung Negara (IJN) baru-baru ini.
“Saya diberitahu Menteri Besar Terengganu (Datuk Seri Ahmad Samsuri Mokhtar), Tok Guru Haji Hadi sudah bertambah sihat. Lama tidak jumpa beliau, kali terakhir semasa di hospital (IJN).
“Mudah-mudahan beliau bertambah sihat dan kembali bekerja untuk parti dan negara,” katanya di sini hari ini.

Muhyiddin menjelaskan pertemuan dengan Abdul Hadi sekadar kunjungan biasa rakan politik.
Terdahulu, wujud dakwaan pertemuan kedua-dua pemimpin itu susulan Mesyuarat Khas melibatkan kepemimpinan Perikatan Nasional (PN) di Putrajaya semalam. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


E! News pun siar kisah Siti Sarah
Oleh HANISAH SELAMAT

12 Ogos 2021, 7:45 pm
PETALING JAYA – Selepas BBC News, News Weekly, Independent UK dan People Magazine, berita pemergian Allahyarham Siti Sarah Raissuddin turut dikongsikan platform hiburan dan gaya hidup popular yang berpangkalan di Amerika Syarikat, E! News, malam tadi.
Berita eonline.com yang turut dikongsi di Instagram yang mempunyai lebih 17 juta pengikut selain di Twitter @enews itu dipetik daripada artikel terbitan akhbar berbahasa Inggeris tempatan dengan tajuk ‘Malaysian singer Siti Sarah Raissuddin dies of Coronavirus after giving birth’.
Hantaran berkenaan turut memaparkan gambar penyanyi itu bersama kapsyen menyentuh hati yang menyatakan komuniti muzik kini kehilangan seorang bintang.
Nyata pemergian anak seni yang berjuang melawan Covid-19 hingga akhirnya menghembuskan nafas terakhir selepas melahirkan bayinya dalam keadaan diri ditidurkan menyuntik rasa syahdu ramai
Walaupun tidak mengenali penyanyi berbakat besar ini, rata-rata komen di hantaran berkenaan menzahirkan perasaan sayu terutama mengenangkan empat cahaya mata yang ditinggalkan.
Menerusi komen ditinggalkan pengikut @enews itu, ramai berharap keluarga Allahyarham terutama suaminya, Shuib atau Shahmira Muhamad, 36, tabah menjaga permata hati mereka berdua.

Malah selain layangan ucapan takziah, ada yang turut berkongsi pengalaman kehilangan insan tersayang atau sedang menunggu perkembangan positif orang terdekat yang terlantar di hospital disebabkan serangan virus jahat itu.
Isnin lalu, Siti Sarah, 36, meninggal dunia di Unit Rawatan Rapi (ICU) Hospital Canselor Tuanku Muhriz, Universiti Kebangsaan Malaysia, UKM HCTM.
Sebelum itu, Allahyarham dimasukkan ke ICU hospital berkenaan selepas tahap oksigen menurun pada 4 Ogos lalu, pada hari sama sepatutnya dia memotong gelang kuarantin.
Keluarga penyanyi itu termasuk suaminya dan tiga anak serta pembantu rumah disahkan positif Covid-19 pada 27 Julai lalu.
Siti Sarah kemudian ditidurkan sebelum menjalani pembedahan bagi mengeluarkan bayi dalam kandungan pada 6 Ogos lalu dan arwah selamat melahirkan bayi lelaki diberi nama Ayash Affan.
Selain bayi yang dilahirkan ketika baharu memasuki bulan ke lapan dalam kandungan, perkahwinan pasangan itu turut diserikan Uwais Alqarni, 10; Dzahira Talita Zahra, 8; dan Ariq Matin, 6, tahun. – K! ONLINE


Vaksinasi diperluas kepada remaja 16, 17 tahun
Oleh TENGKU DANISH BAHRI TENGKU YUSOFF

12 Ogos 2021, 7:54 pm
KUALA TERENGGANU – Remaja berusia 16 dan 17 tahun akan diberi keutamaan untuk menerima vaksin Covid-19 sebaik vaksinasi untuk golongan dewasa 18 tahun ke atas selesai sepenuhnya tidak lama lagi.
Perdana Menteri, Tan Sri Muhyiddin Yassin berkata, perkara itu dimaklumkan kepada beliau oleh Menteri Penyelaras Program Imunisasi Covid-19 Kebangsaan (PICK), Khairy Jamaluddin.
“PICK ada tetapkan (vaksin kepada remaja) dan berkemungkinan remaja berumur 16 hingga 17 tahun dahulu akan diberi suntikan vaksin Covid-19.
“KJ (Khairy Jamaluddin) telah beritahu saya apabila sudah habis semua sekali dewasa, giliran golongan remaja ini yang akan menerima vaksin,” katanya ketika memantau perjalanan di Pusat Pemberian Vaksin (PPV) Integrasi di Taman Taman Islam (TTI) di sini hari ini.
Muhyiddin berkata, pemberian vaksin Covid-19 kepada remaja berusia bawah 16 tahun berkemungkinan akan menyusul selepas itu.
Sebelum ini, Ketua Pengarah Kesihatan, Tan Sri Dr. Noor Hisham Abdullah dipetik sebagai berkata, remaja 12 hingga 17 tahun sudah boleh mendaftar bagi mendapatkan vaksin Covid-19 menerusi aplikasi MySejahtera.

Begitupun, beliau memberitahu keutamaan vaksinasi buat masa ini diberi kepada kumpulan berisiko dalam kalangan golongan dewasa sebelum diberikan kepada kanak-kanak dan remaja. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Remaja dakwa dicabul pengamal perubatan
Oleh ROHANA MOHD. NAWI

12 Ogos 2021, 7:31 pm
KOTA BHARU – Seorang pengamal perubatan dipercayai mencabul seorang remaja perempuan ketika menjalankan rawatan di rumah keluarga mangsa di Pasir Tumboh di sini minggu lalu.
Kejadian pukul 11 pagi itu dipercayai berlaku apabila keluarga remaja berusia 15 tahun itu menjemput suspek yang berasal dari sebuah negeri di utara pada 2 Ogos lalu.
Ketua Polis Kelantan, Datuk Shafien Mamat berkata, ibu bapa mangsa menjemput suspek yang berusia 39 tahun untuk mengubati anaknya kerana didakwa histeria dan diganggu makhluk halus.
Katanya, ketika menjalani rawatan di dalam bilik, suspek dipercayai memegang dan meraba seluruh badan mangsa.
“Mangsa mengadu kepada ibu bapanya sebelum membuat laporan di Balai Polis Kubang Kerian di sini malam semalam.
“Siasatan mendapati suspek merupakan pengamal perubatan tradisional yang cedera selepas dipercayai dipukul empat lelaki di sebuah inap desa di Kubang Kerian pada Rabu lalu,” katanya ketika dihubungi Kosmo! hari ini.

Berita berkaitan: Pengamal perubatan cedera dipukul bomoh, ustaz
Menurut Shafien, tiada tangkapan dilakukan dan polis akan memanggil suspek untuk membantu siasatan.
Kes disiasat mengikut Seksyen 14 (1) (d) Akta Kesalahan Seksual Terhadap Kanak-Kanak.
Difahamkan, suspek yang cedera dipukul masih dirawat di Hospital Raja Perempuan Zainab II di sini kerana menghidap penyakit buah pinggang dan kencing manis kronik. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Jue Aziz positif Covid-19, mohon doa, ampunkan dosa
Oleh SAIRUL ZAMRI MISRANI

12 Ogos 2021, 7:52 pm
PETALING JAYA – Virus maut Covid-19 tidak mengenal sesiapa. Terkini pelakon Jue Aziz menjadi mangsa terbaharu selepas mengesahkan dirinya positif wabak tersebut.
Jue berkongsi khabar duka tersebut menerusi hantaran terbaharu dalam laman Instagramnya sebentar tadi.
“Salam kesayangan saya semua. Tolong doakan kesihatan Jue. Jue positif Covid-19.
“Simptom batuk, demam, sakit kepala, selesama, hilang deria rasa.
“Nak makan dan buang air kecil selalu rasa ngilu. Yang paling tak tahan menggigil sejuk badan sampai ke tulang dan macam demam sakit urat,” tulisnya.
Pada hantaran sama, Jue atau nama sebenarnya Zuliana Abdul Aziz, 38, turut memohon maaf sekiranya dia ada berbuat salah mahupun secara sengaja atau tidak.

“Jue ingin memohon maaf sekiranya Jue ada buat salah sama ada sengaja atau tidak. Harap dimaafkan. Semoga Allah membalas jasa baik semua atas doa-doa kalian,” katanya lagi.
Meninjau ruangan komen, rata-rata pengikut dan rakan selebriti turut berdoa pelakon filem Hantu Bonceng itu agar diberikan kesembuhan.
Sebelum ini, beberapa selebriti tanah air antaranya Ashraf Muslim, Puteri Aishah, Alif Satar, Harris Anuar, Shima Anuar, Emma Maembong, Aepul Drama Band, Sweet Qismina, Aprena Manrose dan Man Kidal juga pernah disahkan positif Covid-19.
Hari ini Malaysia mencatatkan 21,688 kes dengan 318 kematian kes baharu Covid-19. – K! ONLINE


Penduduk Orang Asli dibenar jual hasil hutan
Oleh ASLIZA MUSA

12 Ogos 2021, 6:23 pm
TAPAH – Penduduk Orang Asli di Batang Padang yang dikenakan Perintah Kawalan Pergerakan Diperketatkan (PKPD) boleh menarik nafas lega selepas dibenarkan menjual hasil hutan semasa tempoh tersebut.
Walau bagaimanapun mereka tidak dibenarkan keluar dari kawasan PKPD, sebaliknya hasil hutan itu diletakkan di pos kawalan untuk diambil peraih.
Ketua Polis Perak, Datuk Mior Faridalathrash Wahid berkata, kelonggaran itu bagi memastikan masyarakat Orang Asli masih dapat mencari pendapatan.
“Kita ada buat perbincangan, jika mahu pasarkan (hasil hutan), mereka boleh hantar di pos kawalan dan orang luar (peraih) ambil.
“Tiada masalah untuk memasarkan hasil hutan, sebab itu cara mereka dan kita tidak boleh halang cuma tidak dibenarkan keluar dari kawasan PKPD,” katanya.
Beliau berkata demikian ketika ditemui pemberita di pos kawalan Batu 7, Jalan Pahang di sini selepas meninjau hari pertama pelaksanaan PKPD di Batang Padang hari ini.

Sebanyak 23 perkampungan Orang Asli suku Semai di Batang Padang dilaksanakan PKPD selama 14 hari sehingga 24 Ogos ini.
Difahamkan, sebanyak 3,821 sampel diambil daripada penduduk dan daripada jumlah itu, 784 orang dilaporkan positif Covid-19 dengan lapan kematian.
Menurut Mior Faridalathrash, polis meningkatkan pemantauan di kesemua 23 lokaliti dengan menempatkan 12 pos kawalan.
Beliau berkata, setakat ini, tiada laporan diterima pihaknya berhubung cubaan membuat laluan tikus baharu mahupun mengalihkan halangan.
Jelasnya, PKPD itu melibatkan 5,165 penduduk manakala tugas kawalan turut dibantu Batalion 3 Pasukan Gerakan Am (PGA) Senoi Praaq Kem Bidor. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Sepanyol dilanda mini tsunami
Oleh KOSMO!

12 Ogos 2021, 6:30 pm
ALICANTE, Sepanyol – Sebuah pusat peranginan di Alicante, Sepanyol dilanda gelombang digelar mini tsunami yang disebabkan  lonjakan haba dari Gurun Sahara, lapor akhbar The Sun, semalam.
Kenaikan paras laut luar biasa yang dikenali sebagai meteotsunami melanda bandar pesisir Santa Pola, malam kelmarin.
Fenomena air pasang besar  yang jarang berlaku itu  membanjiri pantai dan jalan-jalan berdekatan dengan beberapa buah kereta rosak, manakala kapal turut terdampar.
Selain lonjakan haba yang menyebabkan Sepanyol mencatat suhu hingga 47 darjah Celsius, fenomena itu turut berpunca daripada penurunan tekanan atmosfera yang mendadak kerana cuaca panas kering dari Afrika Utara.
Perkhidmatan cuaca Sepanyol, AEMET berkata, gelombang panas akan berterusan sehingga sekurang-kurangnya Isnin depan.
“Kawasan darat Sepanyol dan Kepulauan Balearic menghadapi  gelombang panas yang serius.

“Ini boleh menyebabkan kesan buruk terhadap kesihatan orangawam  dan risiko kebakaran hutan yang besar,” demikian kenyataan daripada AEMET. – Agensi


Perkukuh mantapkan tadbir urus, tingkat peluang pelaburan
Oleh KOSMO!

12 Ogos 2021, 5:55 pm
PETALING JAYA – Kumpulan Wang Simpanan Pekerja (KWSP) menyambut baik pengumuman Perdana Menteri, Tan Sri Muhyiddin Yassin mengenai pelan Perkukuh Pelaburan Rakyat (PERKUKUH) yang bertujuan memantapkan Dana Kekayaan Berdaulat negara dan Pelabur Institusi agar menjadi entiti bertaraf antarabangsa dengan tadbir urus yang teguh dalam memenuhi aspirasi jangka panjang nasional.
KWSP dalam kenyataan yang dikeluarkan berkata, sebagai Pelabur Institusi yang membawa objektif mengoptimumkan pulangan ahli secara lestari, pihaknya menyokong penuh inisiatif memperkenalkan Dana Pelaburan Hijau bercirikan ‘opt-in’ yang akan memperkasakan ahli untuk membuat pilihan pelaburan yang mencerminkan nilai dan matlamat peribadi.
“Inisiatif jangka masa sederhana hingga panjang ini juga akan menyumbang kepada komitmen kelestarian KWSP, di samping mencapai objektif sosioekonomi nasional dalam merancakkan ekonomi hijau dan menggalakkan impak sosial yang positif.
“Dari aspek perlindungan sosial, pelan ini juga sedang menerokai langkah-langkah untuk meningkatkan liputan dan kecukupan perlindungan sosial bagi memastikan rakyat Malaysia mendapat perlindungan serta kemampuan dalam memperbaiki taraf hidup mereka.
“KWSP juga ambil maklum akan keperluan penambahbaikan yang digariskan untuk Pelabur Institusi dalam pelan Perkukuh, agar semua rakyat Malaysia memperoleh manfaat melalui prestasi pulangan risiko,” katanya.
Menurut KWSP, pihaknya bersedia menjalin kerjasama erat dengan kerajaan dan rakan-rakan institusi untuk melaksanakan pelan tersebut dan pada masa sama, tetap fokus dalam memenuhi mandat untuk melindungi simpanan ahli untuk kesejahteraan masa depan mereka. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Hetty Koes Endang selamat timang cucu
Oleh MOHAMMAD SHAHEMY AZMI

12 Ogos 2021, 5:58 pm
PETALING JAYA – Penyanyi legenda Indonesia, Hetty Koes Endang berkongsi khabar gembira selepas bergelar nenek apabila anak perempuannya, Afifah Qomariah Yusuf selamat melahirkan cahaya mata semalam.
Berita gembira itu dimaklumkan sendiri oleh Hetty menerusi hantaran yang dimuat naik dalam Instagram miliknya.
“Alhamdulillah. Telah lahir ke dunia cucu bonda dari Afifah Yusuf pada 11 Ogos 2021 dengan berat 3.11 kilogram.
“Selamat sekali lagi untuk kedua ayah dan ibu. Ibu yang kuat, sihat, semua mendoakanmu anak. Saya berasa bahagia melihat bayinya sihat,” tulisnya.
Dalam hantaran itu, Hetty turut berkongsi foto cucu lelakinya itu yang diberi nama Arlo Astrodistira Arsanda.
Meninjau ruangan komen, penyanyi nombor satu negara, Datuk Seri Siti Nurhaliza juga tidak ketinggalan meninggalkan komen mengucapkan tahniah atas kehadiran cucu sebagai penyeri hidup penyanyi yang popular menerusi lagu Kasih itu.

“Alhamdulillah. Tahniah ibu sudah menjadi nenek,” tulis Siti.
Terdahulu, Afifah dan suaminya, Faldo Arsa Da Aziz telah mengikat tali pertunangan pada Jun 2020 sebelum berkahwin pada 21 November 2020 di Jakarta dengan mengikut protokol kesihatan yang ditetapkan kerajaan ekoran pandemik Covid-19 yang melanda seluruh dunia. – K! ONLINE


PAUiTM harap kemelut pelantikan NC berakhir
12 Ogos 2021, 6:01 pm
PETALING JAYA – Persatuan Alumni UiTM Malaysia (PAUiTM) berharap kemelut pelantikan Naib Canselor (NC) Universiti Teknologi Mara (UiTM) yang baharu dapat diselesaikan dengan segera dengan mengambil kira kepentingan dan peranan UiTM secara keseluruhannya.
Setiausaha PAUiTM Malaysia, Shukri Ishak berkata, pihaknya mengikuti perkembangan pelantikan Naib Canselor UiTM yang telah kosong sejak Februari lalu.
“Kita difahamkan bahawa pelantikan Naib Canselor UiTM telah pun melalui satu proses pemilihan yang cukup ketat oleh Jawatankuasa Khas Temuduga Kenaikan Pangkat Naib Canselor UiTM (Jawatankuasa) yang dipengerusikan oleh Pro Canselor UiTM, Tan Sri Zarinah Sameehah Anwar.
“Kita yakin jawatankuasa tersebut telah membuat penilaian terbaik berdasarkan merit dan kelayakan serta mengangkat syor calon-calon selayaknya untuk pertimbangan mantan Menteri Pengajian Tinggi, Datuk Seri Dr Noraini Ahmad yang seterusnya telah melantik Prof Dr Roziah Janor melalui surat bertarikh 2 Ogos lalu,” ujarnya dalam kenyataan hari ini.
Jelas beliau, pelantikan Roziah yang ketika ini merupakan Timbalan Naib Canselor (TNC) yang menjalankan fungsi Naib Canselor telah menjadikan beliau sebagai Naib Canselor wanita pertama UiTM, sebuah institusi Bumiputera terunggul sekaligus mendokong aspirasi kerajaan untuk meningkatkan penyertaan wanita di dalam pembuatan keputusan.
“PAUiTM juga berkeyakinan tinggi bahawa jawatankuasa dan Menteri Pengajian Tinggi telah melihat kriteria kelangsungan kepimpinan dan kecemerlangan UiTM kerana Roziah masih berkhidmat di dalam sistem UiTM.

“Ini juga membolehkan UiTM merancang dan melaksana (plan and execute) strategi yang lebih berkesan seperti mana Tan Sri Ibrahim Shah Abu Shah yang dilantik sebagai Naib Canselor pada tahun 2001,” ujarnya.
Menurutnya, PAUiTM juga percaya gandingan Roziah dan Ibrahim Shah sebagai Pengerusi UiTM pada ketika ini akan membawa UiTM ke tahap yang lebih tinggi. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Inisiatif Perkukuh mampu perkasa ekonomi, kehidupan rakyat
Oleh NOR IDAYU BOSRO

12 Ogos 2021, 6:17 pm
PUTRAJAYA – Kerajaan melancarkan Inisiatif Perkukuh Pelaburan Rakyat (Perkukuh) sebagai memulakan perjalanan untuk enam syarikat pelaburan berkaitan kerajaan (GLIC) melaksanakan mandat yang diperbaharui.
Menteri Kewangan, Tengku Datuk Seri Zafrul Tengku Abdul Aziz berkata, konsep Perkukuh dizahirkan untuk mencapai lima hasil utama antaranya memperjelas mandat setiap GLIC, peningkatan fokus kepada pelaburan pembangunan untuk memacu pertumbuhan baharu dan menyemarakkan sektor swasta.
Beliau berkata, selain itu, Perkukuh juga dizahirkan bagi menyiapkan GLIC untuk masa hadapan melalui peningkatan tadbir urus dan keupayaan serta mengukuhkan perlindungan sosial dan ketahanan fiskal GLIC.
“Ini diperlukan bukan hanya untuk bersaing dengan landskap pelaburan yang terus berubah tetapi juga untuk memastikan supaya kita mendokong konsep Alam Sekitar, Sosial dan Tadbir Urus (ESG) dalam keputusan pelaburan aset negara.
“Jika kita tidak mengikuti perkembangan sebegini, ia akan menimbulkan risiko kepada kemampuan Malaysia di masa hadapan, misalnya di dalam memanfaatkan teknologi baharu atau meningkatkan teknologi yang ada untuk mencapai sasaran manfaat sosio-ekonomi selaras dengan Wawasan Kemakmuran Bersama 2030,” katanya.
Majlis pelancaran PERKUKUH secara maya  oleh Perdana Menteri, Tan Sri Muhyiddin Yassin hari ini dihadiri oleh barisan pengerusi, ahli-ahli lembaga pengarah dan pihak pengurusan kanan Khazanah Nasional Berhad, Kumpulan Wang Persaraan (Diperbadankan), Kumpulan Wang Simpanan Pekerja, Permodalan Nasional Berhad, Lembaga Tabung Haji dan Lembaga Tabung Angkatan Tentera.

Turut hadir ialah wakil-wakil pengurusan kanan Kementerian Kewangan, Bank Negara, Suruhanjaya Sekuriti dan Bursa Malaysia.
Mengulas lanjut, Tengku Zafrul berkata pelaksanaan Perkukuh memberi pelbagai kelebihan iaitu bagi GLIC, pembinaan portfolio pelaburan (strategik dan komersial) dengan pulangan lebih tinggi yang mengambil kira faktor risiko dan tadbir urus lebih rapi akan menjamin ketahanan dan prospek pertumbuhan lebih baik, malah pendekatan ini secara beransur-ansur meraih pulangan pelaburan lebih baik bagi pendeposit, pemegang saham dan para pesara.
Katanya, komuniti pelabur pula akan mendapat manfaat dari pembangunan bidang-bidang pertumbuhan baharu, di mana lebih banyak peluang mereka terlibat secara langsung melalui penyemarakkan pelaburan swasta, lebih-lebih lagi di dalam sektor-sektor baharu dan yang telah dibangunkan.
“Manfaat kepada ekonomi adalah melalui pembangunan ekonomi berasaskan pengetahuan dan tambah nilai yang tinggi, justeru memperkukuhkan prospek pertumbuhan dan ketahanan fiskal negara bagi jangka masa panjang.
“Paling penting, rakyat akan mendapat manfaat daripada prospek peningkatan pendapatan, pulangan yang stabil bagi simpanan, deposit, pencen, serta program perlindungan sosial yang lebih berkesan dan holistik,” katanya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kes buaya gigit wanita bukan di Pulau Pinang
Oleh MOHD SYALMIZI HAMID

12 Ogos 2021, 6:13 pm
GEORGE TOWN – Sebuah video memaparkan seekor buaya menggigit mayat seorang wanita seperti yang tular di media sosial tidak berlaku di negeri ini seperti didakwa.
Ketua Polis Daerah Timur Laut, Asisten Komisioner Soffian Santong berkata, pihaknya tidak menerima laporan berhubung kes itu setakat ini.
Menurut dakwaan pengguna media sosial, kejadian itu dikatakan berlaku di perairan negeri ini berdekatan Jambatan Pulau Pinang membabitkan mangsa wanita yang membunuh diri.
Video berdurasi 28 saat itu memaparkan seekor buaya timbul di permukaan air sambil menggigit mayat mangsa.
Sementara itu, pencarian di internet mendapati kejadian itu dilaporkan berlaku di sebatang sungai di Tampico, Mexico pada 21 Jun lalu.
Kejadian turut dilaporkan portal Mexico Daily Post berserta video serta usaha menyelamat oleh pihak berkuasa negara berkenaan yang mengambil masa 40 minit.

Berdasarkan laporan itu, kejadian dikatakan berlaku ketika wanita yang didakwa gelandangan sedang mencuci pakaian pukul 7 malam sebelum disambar reptilia tersebut. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Anjing pun ‘koyak’, tuan positif Covid-19
Oleh MOHD RIDZAUDDIN ROSLAN

12 Ogos 2021, 6:09 pm
PETALING JAYA- Setia hingga hujung nyawa, itu mungkin antara perkataan yang sesuai digambarkan buat seekor anjing apabila binatang itu dilihat seakan sedih apabila tuannya disahkan positif Covid-19.
Lebih menyentuh hati, perwatakan anjing itu juga seolah-olah tidak merelakan apabila tuannya dibawa oleh petugas kesihatan untuk menaiki ambulans bagi dibawa ke hospital.
Hubungan akrab antara manusia dan binatang itu diterjemahkan menerusi satu paparan video yang tular di laman sosial TikTok hari ini selain mendapat lebih 40,000 tanda suka.
Menerusi video itu, anjing tersebut dilihat seakan-akan tidak merelakan tuannya pergi apabila ia berterusan berada bersama tuannya yang sedang diusung masuk ke dalam ambulans.
Anjing terbabit juga turut dilihat memanjat badan petugas perubatan seperti meminta mereka untuk tidak membawa tuannya ke tempat lain.
Sementara itu, rata-rata pengguna media sosial melahirkan rasa sebak dan terharu tatkala melihat keistimewaan hubungan yang ditonjolkan mereka berdua.

“Harap ada yang bagi anjing itu makan apabila tuannya di hospital, semoga cepat sembuh,” kata Not Anyone.
“Antara binatang paling setia, yang tidak boleh disangkal kesetiaan adalah anjing, percayalah,” kongsi Zarikh Sofea.
“Kenapa aku menangis ini, mudah sentap kebelakangan ini,” luah Cokelat_kelat pula.
“Sedih tengok, mesti anjing itu tunggu tuannya balik,” kata Cahya Qaseh. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Wanita Myanmar pukul peniaga didenda RM4,000
Oleh NUZULSHAM SHAMSUDDIN

12 Ogos 2021, 6:27 pm
SELAYANG –  Seorang peniaga warga Myanmar didenda RM4,000 oleh Mahkamah Majistret di sini hari ini atas kesalahan memukul kepala seorang peniaga menggunakan besi selepas berang kerana berniaga sayur berhampiran dengannya.
Majistret Nur Hafizah Rajuni menjatuhi hukuman itu terhadap Shakilah Kadir Husson, 28, yang merupakan pemegang kad Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR), selepas dia mengaku bersalah atas pertuduhan yang disabitkan.
Mahkamah mengarahkan wanita itu dipenjara 10 bulan sekiranya gagal membayar denda. Tertuduh membayar denda berkenaan.
Shakilah didakwa dengan sengaja menyebabkan kecederaan ke atas Mahmudah Zafar Ahmad, 39, di hadapan sebuah lot kedai di Kampung Lembah Indah, Selayang Baru di sini pada pukul 8 malam, 30 Julai lalu.
Pertuduhan dikemukakan mengikut Seksyen 324 Kanun Keseksaan yang memperuntukkan hukuman penjara maksimum 10 tahun atau denda atau sebatan atau mana-mana dua daripada hukuman itu.
Terdahulu, peguam Nik Ahmad Asyraf memohon hukuman berbentuk denda kerana anak guamnya adalah ibu tunggal yang menyara seorang anak serta ibu dan ayah.

“Punca kejadian kerana pengadu datang berniaga berdekatan dengan tempat tertuduh meniaga. Tertuduh menegur pengadu supaya berniaga di tempat lain untuk elakkan persaingan,” katanya.
Timbalan Pendakwa Raya Khairunnisak Hassni memohon hukuman yang setimpal kerana mangsa menerima jahitan selain besi yang digunakan tertuduh adalah sepanjang 1.2 meter. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tolak Covid-19 punca kematian, keluarga hantar nasi berisi tanah kubur
Oleh KOSMO!

12 Ogos 2021, 6:56 pm
JAKARTA – Petugas kesihatan di Hospital Daerah Muhammad Sani, Karimun, Batam menerima bungkusan makanan yang mengerikan daripada keluarga arwah pesakit Covid-19, lapor Batamnews.com, hari ini.
Menerusi satu kemas kini di laman Facebook dengan akaun Fajar Jayadi Om Brewok, bungkusan berisi nasi, telur puyuh, rambutan,sekuntum bunga kemboja itu turut ditabur dengan segenggam tanak kubur, dipercayai milik seorang pesakit Covid-19 yang meninggal selepas dirawat di hospital itu.
“Papa, Mama ambil sedikit tanah kubur Papa untuk dicampur dengan makanan yang dikirim kepada petugas hospital yang menyeksa Papa semasa Papa hidup.
“Mama redha Papa diambil Tuhan tetapi tidak redha dengan layanan petugas kesihatan yang turut menuduh Papa mati disebabkan Covid-19,” tulis keterangan Facebook itu.
Isteri arwah memasukkan cebisan tanah kubur suaminya ke dalam bekas polisterin berisi makanan untuk dihantar ke petugas kesihatan. – Facebook
Turut ditulis pada bekas polisterin makanan itu adalah sepotong ayat iaitu ‘Selamat Dihantui’.
Ketua Bahagian Maklumat Hospital, Okto Fuji mengesahkan penerimaan beberapa bungkusan makanan tersebut namun memilih untuk tidak mengambil tindakan lanjut.

“Bungkusan makanan itu dipercayai dihantar oleh keluarga arwah pesakit Covid-19 yang tidak berpuas hati dengan layanan petugas kesihatan ke atas mangsa.
“Pada pendapat saya, jika ada keluarga yang tidak puas hati, boleh buat aduan di Bahagian Aduan Dan Maklumat. Jangan buat perkara syirik seperti ini,” ujar Okto. – Agensi


PPZ-MAIWP perkenal Kempen RM10
Oleh MOHD RASDAN AHMAD

12 Ogos 2021, 4:40 pm
PETALING JAYA – Pusat Pungutan Zakat Majlis Agama Islam Wilayah Persekutuan (PPZ-MAIWP) memperkenalkan ‘Kempen RM10’ sebagai usaha mengajak dan mendidik masyarakat Islam menunaikan zakat dengan jumlah serendah RM10.
Pemangku Ketua Pegawai Eksekutif PPZ-MAIWP, Abdul Hakim Amir Osman berkata, kempen tersebut adalah permulaan kepada mereka yang tidak pernah menunaikan zakat.
“Kesan daripada pandemik Covid-19, golongan yang sebelum ini adalah M40, malah T20 kini jatuh ke golongan B40 dan menjadi asnaf ‘segera’.
“Walaupun nilai RM10 itu tidak nampak banyak, inisiatif ini dilihat mampu membantu meningkatkan kutipan zakat bagi membantu golongan asnaf yang semakin meningkat,” jelasnya melalui satu kenyataan hari ini.
Tambahnya, kempen tersebut mampu menyediakan hidangan makanan buat mereka yang memerlukan terutama kepada yang memerlukan bantuan apabila terjejas pendapatan akibat dibuang kerja, dipotong gaji dan sebagainya sehingga melahirkan asnaf baharu.
Kempen selama enam bulan bermula Julai hingga Disember 2021 ini menyasarkan mereka yang berpendapatan atau gaji bersih serendah RM1,692 iaitu gaji minimum wajib bagi seseorang untuk menunaikan zakat.

“PPZ-MAIWP menyeru orang ramai khususnya yang tidak pernah menunaikan zakat untuk memulakan ibadah wajib ini dan merasai sendiri nikmatnya di mana Allah akan melipatgandakan rezeki mereka hingga 700 kali ganda,” katanya.
Kempen itu terbuka kepada semua pembayar baru yang menunaikan zakat secara dalam talian melalui zakat_10.zakat.com.my dan pembayar bertuah berpeluang memenangi hadiah menarik seperti Kamera Perakam Video dan Jam Pintar.
Sebarang pertanyaan boleh emelkan kepada [email protected] atau melalui Facebook Messenger di m.me/myzakat. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Virus dahsyat mungkin jangkiti 155 mangsa baharu
Oleh KOSMO!

12 Ogos 2021, 5:30 pm
CONAKRY, Guinea – Pakar kesihatan antarabangsa memberi amaran bahawa pesakit yang meninggal dunia akibat virus Marburg baru-baru ini mungkin telah menyebarkan wabak itu kepada sekurang-kurangnya 155 individu lain, lapor akhbar Daily Star, kelmarin.
Virus yang dilaporkan menyebabkan pesakit mati akibat pendarahan itu belum pernah dijumpai di mana-mana lokasi lain di dunia dan menimbulkan kebimbangan ia mungkin terus tersebar.
Pakar kesihatan telah memberi amaran bahawa virus yang mempunyai ciri serupa seperti Ebola itu memiliki kadar kematian 88 peratus, boleh merebak pantas dan perlu dihentikan segera.
Pihak berkuasa kini berada di Guinea bagi memantau 155 orang yang mungkin berhubungan dengan kes pertama Marburg yang disahkan, kata Pertubuhan Kesihatan Sedunia (WHO).
Pesakit tersebut meninggal dunia di tenggara Guinea yang merupakan lokasi awal wabak Ebola di Afrika Barat pada 2014.
“Setakat ini, tiada kes sekunder yang dikesan, namun pengesanan kontak rapat telah dibuat dan seramai 155 individu kini dalam pemerhatian selama tiga minggu.

“Ini adalah pengawasan aktif. Kontak rapat diletakkan di rumah, diasingkan daripada anggota keluarga lain. Mereka dikunjungi petugas kesihatan setiap hari untuk memeriksa kemungkinan gejala Marburg,”kata Ketua WHO di Guinea, Georges Ki-Zerbo.
Virus tersebut  terdapat dalam keluarga patogen yang sama dengan Ebola tetapi hingga kini, tiada rawatan atau vaksin yang diketahui mampu mengatasi wabak itu.
Virus Marburg kali pertama dikenal pasti pada 1967 di Marburg dan Frankfurt di Jerman serta di Belgrade,Serbia.
Wabak awal dikaitkan dengan makmal menggunakan monyet hijau yang diimport dari Uganda.
Ia dapat disebarkan kepada manusia melalui kelawar buah dan penyebaran antara manusia melalui cairan tubuh.
Gejala biasanya merangkumi sakit kepala, sakit dada, demam, sakit perut dan keletihan.
Ramai orang yang dijangkiti akan mengalami pendarahan dalaman berterusan dalam tempoh seminggu sebelum disahkan maut.
WHO telah menyenaraikan Marburg sebagai penyakit utama dalam kelompok 10 teratas, bermaksud ia menimbulkan risiko kesihatan awam besar. – Agensi


13 September pengurusan kes saman fitnah Eizlan, Hans Isaac
Oleh NUZULSHAM SHAMSUDDIN

12 Ogos 2021, 4:47 pm
KUALA LUMPUR – Mahkamah Tinggi di sini hari ini menetapkan 13 September depan bagi tarikh pengurusan kes seterusnya saman fitnah pelakon Datuk Seri Eizlan Yusof terhadap bekas Pengerusi Finas, Datuk Hans Isaac.
Perkara itu dimaklumkan peguam Datuk Shaharudin Ali daripada Tetuan Shaharudin Azfarazmi & Co yang mewakili Eizlan ketika dihubungi di sini hari ini selepas pengurusan kes itu secara dalam talian di hadapan Timbalan Pendaftar Ong Yen Li.
Menurut peguam itu pada waktu yang sama, kedua-dua pihak perlu memaklumkan kepada mahkamah mengenai penyelesaian kes sama ada diselesaikan secara mediasi atau apa sahaja penyelesaian sekiranya ada, pada tarikh pengurusan kes yang datang.
Sebelum ini pada 16 Jun lalu, mahkamah mencadangkan kes saman fitnah itu dirujuk ke Pusat Mediasi untuk penyelesaian.
Mahkamah mencadangkan agar kedua-dua pihak merujuk kes saman itu ke Pusat Mediasi Mahkamah Tinggi di sini, atau apa-apa cara penyelesaian sekiranya sesuai dan dipersetujui oleh mereka. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


SWM Environment sasar 85 staf terima vaksin
Oleh AFIFI HAFIZ MOHD NOR

12 Ogos 2021, 5:25 pm
SEREMBAN – SWM Environment Sdn. Bhd. (SWM Environment) menyasarkan 85 peratus kakitangan di bawah perkhidmatannya akan melengkapkan suntikan vaksin menjelang akhir bulan September ini.
Menurut Ketua Pegawai Eksekutifnya, Ho De Leong, sehingga kini seramai antara 40 hingga 60 peratus kakitangan mereka khususnya pekerja barisan hadapan (frontliner).
Katanya, setakat ini kakitangan di Negeri Sembilan, Melaka dan Johor telah menerima sekurang-kurangnya satu dos suntikan vaksin di bawah Program Imunisasi Covid-19 Kebangsaan (PICK) yang dilaksanakan sejak April lalu.
“Pemberian vaksin kepada petugas di sektor pengurusan sisa pepejal dan pembersihan awam amat penting kerana mereka tergolong sebagai barisan hadapan yang terus berkhidmat tanpa henti mengikut jadual seperti biasa sejak mula penularan wabak Covid-19.
“Keselamatan pekerja khususnya ketika bertugas di lapangan sentiasa menjadi keutamaan SWM Environment dan kami telah mengambil pelbagai inisiatif pencegahan bagi mengurangkan risiko jangkitan Covid-19,” katanya dalam satu kenyataan di sini hari ini.
Tambahnya, suntikan vaksin dilihat sebagai satu kemestian dan langkah terbaik untuk memberi perlindungan kepada pekerja SWM Environment dan memastikan penduduk setempat sentiasa selamat dari jangkitan, seterusnya membantu negara mencapai pembentukan imuniti berkelompok.

“Kami akan terus bekerjasama dengan Pejabat Kesihatan Daerah dan Jabatan Kesihatan Negeri bagi memastikan keseluruhan pekerjanya mendaftar dan melengkapkan dos suntikan vaksin Covid-19.
“Langkah ini sejajar dengan sasaran kerajaan untuk mewujudkan imuniti kelompok menjelang bulan Disember 2021 seperti yang telah dirancang di bawah PICK,” tambahnya.
Jelasnya lagi, SWM Environment pada masa yang sama telah melengkapkan sesi penerangan kepada semua pekerjanya agar mereka mendapat maklumat yang tepat mengenai program vaksinasi serta manfaat melengkapkan dos suntikan bagi memastikan kesihatan pekerja sentiasa dalam keadaan baik. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kerajaan timbang wajib suntikan vaksin Covid-19 secara mandatori
Oleh TENGKU DANISH BAHRI TENGKU YUSOFF

12 Ogos 2021, 5:41 pm
KUALA TERENGGANU – Kerajaan sedang menimbang untuk mewajibkan suntikan vaksin Covid-19 secara mandatori kepada seluruh rakyat Malaysia bagi mencapai sasaran imuniti kelompok menjelang bulan Oktober ini.
Perdana Menteri, Tan Sri Muhyiddin Yassin berkata, perkara itu akan diputuskan kerajaan selewat-lewatnya bulan depan sebaik kajian ke atas golongan yang menolak vaksin atau anti vaksin selesai sepenuhnya.
Menurut beliau, sekiranya dilaksanakan kelak, individu yang enggan menerima suntikan dos vaksin Covid-19 boleh dikenakan hukuman mengikut undang-undang sedia ada.
“Kita akan mengkaji terlebih dahulu jika kumpulan anti-vaksin ini tidak mahu menerima vaksin kerana berpenyakit atau sengaja tidak percaya dengan vaksin.
“Dengan pelbagai varian seperti Delta, penerima vaksin juga boleh dijangkiti disebabkan mereka (anti-vaksin) yang kemudian memberi masalah kepada negara,” katanya pada sidang akhbar di Pusat Pemberian Vaksin (PPV) Integrasi Taman Tamadun Islam (TTI), di sini hari ini.
Sehubungan itu, Muhyiddin berkata, kerajaan sedang mempertimbangkan secara serius untuk menjadikan vaksin Covid-19 sebagai mandatori bagi memastikan imuniti berkelompok boleh dicapai. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Malaysia Terima Dua Lagi LMS Hujung Tahun Ini
Oleh NIK SUKRY RAMLI

12 Ogos 2021, 5:13 pm
KUANTAN – Tentera Laut Diraja Malaysia (TLDM) dijangka menerima dua lagi kapal misi pesisir (LMS) menjelang penghujung tahun ini yang akan memantapkan lagi armada TLDM.
Timbalan Perdana Menteri, Datuk Seri Ismail Sabri Yaakob berkata, proses perolehan aset terbaharu TLDM itu juga dapat meningkatkan tahap kesiapsiagaan angkatan tentera menjaga kedaulatan perairan negara.
“Kita sudah terima dua LMS dari China sebelum ini dan dijangka menjelang hujung tahun ini pula, kita akan menerima dua lagi LMS.
“Sepatutnya banyak lagi aset yang kita tempah sebelum ini dapat diterima, termasuklah helikopter dari Amerika Syarikat, tetapi disebabkan berlakunya pandemik Covid-19 jadi ada antara (tempahan) lambat kita terima,” katanya dalam sidang akhbar selepas menyaksikan Eksesais Taming Sari Siri 20/21 yang diadakan kira-kira 180 kilometer dari Pangkalan TLDM Tanjung Gelang, di sini, hari ini.
Sebanyak 17 aset TLDM, Tentera Udara Diraja Malaysia (TUDM) dan Agensi Penguatkuasaan Maritim Malaysia (APMM) terlibat dalam eksesais itu yang turut disertai kapal selam KD Tun Razak yang melakukan penembakan peluru berpandu secara taktikal jenis EXOCET MM40.
Dalam pada itu, mengulas mengenai eksesais berkenaan, Ismail Sabri yang juga Menteri Pertahanan berkata, ia adalah bagi menguji tahap kesiapsiagaan pegawai dan anggota tentera Malaysia serta kemampuan aset dimiliki.

“Melalui eksesais kali ini, kita dapat melihat sendiri tahap disiplin ditunjukkan pegawai dan anggota tentera kita sentiasa berada di tahap tertinggi serta sangat profesional,”katanya.
Sementara itu ketika ditanya mengenai kadar vaksinasi dalam kalangan pegawai dan anggota tentera setakat ini, beliau memaklumkan 95 peratus daripada mereka sudah lengkap menerima dua dos suntikan vaksin Covid-19.
“Proses vaksinasi untuk pegawai dan anggota tentera sudah boleh dikira selesai, sekarang kita tumpukan pemberian vaksin kepada pasangan mereka.
“Kita utamakan mereka (pegawai dan anggota) kerana mereka bertanggungjawab menjaga sempadan (kedaulatan) negara, jadi kalau tidak diberikan vaksin dan ada pula yang dijangkiti Covid-19, susahlah kita hendak atur gerak mereka ini,”ujarnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Aplikasi pemetaan capaian internet akan dilancarkan
Oleh NUR SHARIEZA ISMAIL

12 Ogos 2021, 4:50 pm
CYBERJAYA – Aplikasi pemetaan capaian internet akan dilancarkan dalam masa terdekat sebagai usaha membantu pengguna memilih syarikat telekomunikasi (telco) yang dapat memberi perkhidmatan terbaik di kawasan masing-masing.
Menteri Komunikasi dan Multimedia, Datuk Saifuddin Abdullah berkata, pihaknya menyedari ada sesetengah kawasan mengalami capaian internet yang lemah dan menyukarkan pengguna dalam mengakses kemudahan jalur lebar itu.
“Namun dengan adanya aplikasi ini nanti, ia akan dapat membantu pengguna memilih telco yang dapat memberi perkhidmatan terbaik.
“Misalnya jika saya guna telco A, namun capaian internet tidak memuaskan tetapi di kawasan sekitar terdapat telco B atau C yang lebih baik, jadi mereka boleh pilih dan ‘trace’ dengan sendiri,” katanya pada sidang akhbar selepas sesi turun padang secara maya bersama Agensi CyberSecurity Malaysia (CSM) di sini hari ini.
Sementara itu, dalam perkembangan lain, Saifuddin berkata, Program Pemerkasaan Keselamatan Siber (SiberKASA) berada di landasan tepat untuk melestarikan bidang keselamatan siber negara.
Beliau berkata, CSM telah mewujudkan 35 jenis perkhidmatan berkaitan keselamatan siber menerusi SiberKASA dan terkini fungsinya bagi memperkemaskan kelangsungan penawaran produk dan perkhidmatan kepada pengguna di pelbagai sektor, industri dan pengguna internet dalam usaha menyokong perkembangan keselamatan siber di Malaysia. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Bukan susu sendiri, tapi kawan saya punya – Syatilla
Oleh SAIRUL ZAMRI MISRANI

12 Ogos 2021, 5:06 pm
PETALING JAYA – Pelakon Syatilla Melvin tampil menjelaskan kekeliruan dan salah faham berkenaan dirinya yang dikatakan mahu menjadi ibu susuan kepada bayi pelawak Shuib Sepahtu.
Menurut Syatilla, sebenarnya dia hanya menyampaikan hasrat rakan baiknya yang mahu membantu Shuib sekiranya dia memerlukan susu badan buat bayinya, Ayash Affan yang berusia seminggu.
“Mungkin dalam keadaan dia (Shuib) yang masih lagi bersedih dan sugul, dia hanya membaca mesej secara sekali imbas sahaja.
“Jadi dalam sesi live (siaran langsung) semalam, ramai netizen yang fikir saya yang menawarkan diri untuk menjadi ibu susuan kepada Ayash.
“Anak saya yang bongsu pun sudah berusia dua tahun setengah, jadi amat mustahil untuk saya masih ada susu badan,” katanya kepada Kosmo! sebentar tadi.
Jelas Syatilla atau nama sebenarnya Siti Nur Syatilla Amirol Melvin lagi, dia juga ada mamuat naik tangkap layar perbualan asal dia bersama Shuib dalam Instagramnya sekali gus menjelaskan salah faham yang berlaku.

Ditanya adakah dia akan melakukan perkara sama dengan menjadi ibu susuan, Syatilla, 30, memberitahu dia pernah memberi susu badannya kepada mereka yang memerlukan setiap kali melahirkan cahaya mata.
“Alhamdulillah sewaktu melahirkan kedua-dua anak, susu badan memang banyak sampai saya ada beri kepada beberapa ibu yang ketiadaan susu untuk keperluan bayi mereka.
“Tapi itulah kesilapan saya kerana saya tidak tahu dan kenal secara peribadi individu yang saya berikan susu badan sebelum ini. Niat saya hanya mahu bersedekah dan memudahkan urusan orang lain,” ujarnya.
Terdahulu, Shuib menzahirkan kekeliruan apabila memikirkan saranan pihak hospital agar bayinya hasil perkongsian hidup bersama arwah isterinya yang juga penyanyi Siti Sarah Raissuddin perlu diberikan susu ibu.
Shuib memberitahu, antara individu yang menawarkan diri untuk memberikan susu badan kepada anaknya ialah isteri pelakon Shaheizy Sam iaitu Syatilla.
Isnin lalu, Siti Sarah yang hamil tujuh bulan meninggal dunia di Pusat Perubatan Universiti Kebangsaan Malaysia (PPUKM) selepas melahirkan anak keempat dalam keadaan ditidurkan impak positif Covid-19 dan paras oksigen dalam badan yang tidak stabil. – K! ONLINE


Fenomena hujan meteor di Malaysia malam ini
Oleh MOHD RIDZAUDDIN ROSLAN

12 Ogos 2021, 5:19 pm
PETALING JAYA- Orang ramai dijangka dapat melihat fenomena angkasa yang dikenali sebagai Hujan Meteor Perseids yang berlaku setiap tahun di mana kemuncak fenomena itu akan berlaku lewat malam 12 Ogos hingga awal pagi 13 Ogos 2021.
Agensi Angkasa Malaysia berkata, fenomena berkenaan bermula pada 17 Julai hingga 24 Ogos dan kemuncaknya dijangka pada malam ini.
“Semasa kemuncak fenomena itu berlaku, dijangka secara purata sekitar 60 hingga 100 meteor sejam dan boleh mencecah sehingga 150 meteor sejam.
“Pancuran Meteor Perseids selalunya bersinar dengan terang dan mudah dilihat sekiranya cuaca baik. Anda boleh menyaksikan fenomena itu hanya dengan menggunakan mata kasar dari lokasi yang gelap dan bebas dari pencemaran cahaya,” katanya.
Nama Perseids adalah merujuk kepada titik kemunculan pancuran meteor di langit iaitu di kawasan buruj Perseus.
Pancuran Meteor Perseids berlaku setiap tahun apabila bumi beredar mengelilingi matahari merentasi laluan orbit komet Swift-Tuttle.

Komet Swift-Tuttle dianggarkan mempunyai nukleus yang berdiameter sebesar 26 kilometer dan mengambil masa selama 133 tahun untuk melengkapkan orbitnya.
Orang ramai juga boleh menyaksikan cerapan fenomena itu secara langsung di Dark Sky Malaysia malam ini pada pukul 8.00 malam. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Dua jam pujuk Asif cucuk vaksin
Oleh MOHD RASDAN AHMAD

12 Ogos 2021, 5:54 pm
PETALING JAYA – Hampir dua jam masa yang diambil bagi memujuk pelakon YouTube yang terkenal melalui Syahmi Sazli Production, Asif Suhaimi untuk mendapatkan suntikan vaksin Covid-19.
Satu klip video yang tular di media sosial sejak semalam menyaksikan pelakon Drama Spontan dari Kelantan itu tidak mahu mengambil suntikan vaksin dan takut melihat jarum ketika petugas kesihatan ingin memberi suntikan vaksin kepadanya.
Difahamkan Asif yang juga Orang Kelainan Upaya (OKU) itu terpaksa ditenangkan oleh pasukam Syahmi Sazli dan dibantu oleh isteri pengarah tersebut yang juga sepupu Asif, Anissa Faizul.
Namun pujukan yang dilakukan oleh semua yang terlibat tidak menjadi dan terpaksa memegang dan meriba Asif untuk dapatkan suntikan vaksin tersebut.
Walaubagaimanapun, apa yang mencuit hati orang ramai apabila setelah berjaya disuntik Asif kelihatan tersenyum dan akui suntikan terbabit tidak menyakitkan.
“Anak syurga ni, kelakar la Asif punya takut nampak jarum, dah selesai selamba sahaja dia senyum dan cakap tidak sakit. Hampir dua jam katanya baru selesai nak vaksin dia seorang,” jelas KhairulHashimi Yo.

“Aku rasa ini kali pertama aku dapat tahu paling lama masa yang diambil untuk vaksin seorang. Tahniah Syahmi dan isteri kerana jaga anak ini. Kamu sudah buktikan yang golongan ini juga boleh berjaya,” jelas Faisal Kandang90. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Wujud perbezaan pada dua minit mesyuarat kehadiran Jho Low
Oleh NUZULSHAM SHAMSUDDIN

12 Ogos 2021, 4:35 pm
KUALA LUMPUR – Saksi kelapan memberitahu Mahkamah Tinggi di sini hari ini bahawa wujud perbezaan antara dua dokumen minit mesyuarat melibatkan Lembaga 1Malaysia Development Berhad (1MDB) apabila tiada nama ahli perniagaan, Low Taek Jho atau Jho Low dengan satu lagi minit mesyuarat yang dikemukakan pihak Suruhanjaya Pencegahan Rasuah Malaysia (SPRM).
Bekas Pengarah Pelaburan Terengganu Investment Authority (TIA), Kelvin Tan Kay Lin, 50, berkata, berbanding minit mesyuarat disediakan dan dihadiri beliau pada 26 September 2009, tercatat kehadiran beberapa ahli lembaga pengarah 1MDB dan Jho Low.
“Merujuk kepada dokumen ‘Minutes Of The Special Meeting Of The Board Of 1MDB’ dan saya mengesahkan tidak pernah melihat dokumen ini sehingga ditunjukkan oleh pegawai Suruhanjaya Pencegahan Rasuah Malaysia (SPRM) semasa merakam percakapan saya.
“Saya sahkan isi kandungan dokumen sama seperti dokumen dirujuk sebelum ini. Namun begitu, saya sahkan terdapat sedikit perbezaan di mana ruangan ‘By Invitation’ (jemputan) apabila hanya terdapat satu penama yang wujud iaitu Casey Tang Keng Chee sedangkan pada mesyuarat terdapat seorang lagi individu hadir iaitu Low Taek Jho,” katanya.
Beliau berkata demikian ketika membaca pernyataan bertulis pada perbicaraan kes pindaan Laporan Akhir Pengauditan 1Malaysia Development Berhad (IMDB) membabitkan bekas Perdana Menteri Datuk Seri Najib Tun Razak dan bekas ketua Pegawai Eksekutif 1MDB, Arul Kanda Kandasamy di hadapan Hakim Mohamed Zaini Mazlan.
Menurutnya lagi, beliau tiada pengetahuan bagaimana isi kandungan ini dipinda di mana nama ‘Low Taek Jho’ telah tiada pada muka surat 1 dokumen tersebut namun mengesahkan bahawa penama Low Taek Jho ada hadir dalam mesyuarat Lembaga Pengarah 1MDB pada 26 September 2009.

Dalam pada itu, saksi itu turut memberitahu,sepanjang pengetahuannya Jho Low tidak mempunyai sebarang peranan atau jawatan di dalam 1MDB yang membolehkannya hadir pada mesyuarat berkenaan.
“Kesemua ahli mesyuarat maklum berkenaan hal tersebut dan tidak ada seorang yang mempertikaikan berkenaan hal tersebut,” katanya.
Perbicaraan bersambung lagi pada 9 September ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Sorok syabu, pil kuda RM10.9 juta dalam semak
Oleh MUHAMMAD AYMAN GHAFFA

12 Ogos 2021, 4:10 pm
TUMPAT – Polis menahan seorang lelaki selain merampas dadah jenis syabu dan pil kuda bernilai lebih RM10.9 juta yang ditinggalkan di dalam kawasan semak di Kampung Kuala Jambu di sini kelmarin.
Rampasan itu dilakukan oleh anggota Jabatan Siasatan Jenayah, Ibu Pejabat Polis (IPD) Tumpat selepas menahan suspek yang berusia 32 tahun di Jalan Kampung Bendang Pak Yong kira-kira pukul 10.05 pagi pada hari yang sama.
Ketua Polis Kelantan, Datuk Shafien Mamat berkata, polis telah menjalankan pemantauan terhadap suspek sebelum menjalankan operasi untuk menahannya ketika sedang memandu sebuah kereta jenis Honda Jazz di kawasan berkenaan.
Ujarnya, menyedari diekori polis, suspek cuba melarikan diri dengan memecut laju kereta dipandunya sebelum ditahan tidak jauh dari kawasan Kampung Bendang Pak Yong.
Katanya, pemeriksaan terhadap lelaki itu telah menemui 0.1 gram dadah jenis heroin dan dua liter air ketum sebelum suspek di bawa ke IPD Tumpat untuk siasatan lanjut.
“Sewaktu disiasat, suspek yang mengaku berperanan sebagai ‘transporter’ memaklumkan bahawa ada menyimpan dadah jenis syabu dan pil kuda di Kampung Kuala Jambu. Berpandukan petunjuk daripada lelaki itu, polis telah menyerbu kawasan semak di kampung berkenaan kira-kira pukul 2 petang.

“Pemeriksaan di lokasi itu telah membawa kepada penemuan 80 kilogram dadah jenis syabu dan pil kuda sebanyak 804,000 biji di dalam bungkusan plastik hitam yang bernilai lebih RM10.9 juta,” katanya pada sidang akhbar di Ibu Pejabat Polis Daerah Tumpat di sini hari ini.
Menurut Shafien, suspek kini ditahan reman selama tujuh hari bermula semalam dan kes disiasat mengikut Seksyen 39B Akta Dadah Berbahaya 1952. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pelajar asnaf terima tablet sumbangan MAIPk
Oleh ZAKI SALLEH

12 Ogos 2021, 4:27 pm
IPOH – Seramai 50 orang pelajar tingkatan lima daripada keluarga asnaf di daerah Selama menerima tablet sumbangan Majlis Agama Islam dan Adat Istiadat Melayu Perak (MAIPk) semalam.
Sumbangan menerusi Pusat Zakat MAIPk itu bagi memudahkan para pelajar tersebut mengikuti sesi pembelajaran secara dalam talian.
Pusat Zakat MAIPk dalam satu kenyataan memberitahu, turut menerima sumbangan sama ialah sembilan pelajar yang mendapat tajaan dermasiswa MAIPk.
Menurut kenyataan tersebut, penggunaan gajet sangat penting dan Pusat Zakat MAIPk memainkan peranannya dalam agihan dana zakat berkaitan pendidikan.
“Sistem pendidikan segera berubah sebaik pendamik Covid-19 melanda, justeru semua pihak mengambil peranan masing-masing dalam memikir dan menangani keperluan asas alat pembelajaran.
“Sehubungan itu, dalam bajet Dana Khas Bantuan Semasa PKP 3.0. telah dimasukkan pakej tablet ini selain daripada bantuan tunai kepada ketua keluarga yang layak,” ujar kenyataan itu.

Pada Jumaat lalu pula, Pusat Zakat MAIPk turut menyampaikan sumbangan tablet kepada 119 pelajar dalam kalangan keluarga asnaf sekitar Muallim.
Kesemua penerima merupakan pelajar tingkatan lima dan enam yang bakal menduduki peperiksaan pada tahun hadapan.
Majlis penyerahan disempurnakan oleh Orang Besar Jajahan Muallim, Datuk Ir. Dr. Safry Kamal Ahmad. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lelaki bayar lebih RM10,000 untuk kek perkahwinan Puteri Diana
Oleh KOSMO!

12 Ogos 2021, 4:30 pm
LONDON – Seorang peminat setia pasangan diraja Britain teruja apabila menang bidaan untuk membeli kek perkahwinan mendiang Puteri Diana dan Putera Charles pada harga £1,850 (RM10,871), lapor laman Metro UK kelmarin.
Gerry Layton yang berasal dari Leeds, Yorkshire berjaya mendapatkan kek perkahwinan itu yang disimpan sejak lebih 40 tahun lalu.
Kek tersebut diperbuat daripada gula icing dan marzipan serta menampilkan 23 lambang kerajaan.
Ia diberikan kepada salah seorang petugas istana di Clarence House, Moya Smith yang menyimpannya dalam pelekat filem.
Ia kemudian disimpan di dalam sebuah tin kek dengan label bertulis ‘Pegang dengan berhati-hati – Kek perkahwinan Putera Charles dan Puteri Diana’ berserta tanda tangan bertarikh 29 Julai 1981.
Kek tersebut kemudian dijual oleh keluarga Smith pada 2008 kepada seorang pengumpul namun disenarai semula dalam lelongan tahun ini yang merupakan ulang tahun perkahwinan ke-40 bagi pasangan itu.

Pelelong yang juga pakar memorabilia diraja, Chris Albury berkata dia terkejut apabila melihat jumlah individu yang mahu membeli kek diraja yang unik itu.
“Terdapat banyak pertanyaan daripada pembida yang kebanyakannya dari Britain, Amerika Syarikat dan beberapa negara lain di Asia Barat.
“Lelongan bermula pada harga £300 (RM1,762) sehinggalah ia meningkat kepada harga jualan,” katanya.
Putera Charles dan mendiang Puteri Diana bercerai pada 1996 sebelum Puteri Diana meninggal dunia dalam satu kemalangan jalan raya setahun kemudian. – Agensi


Inovasi mudah alih Galaxy Z Fold3 5G, Galaxy Z Flip3 5G
12 Ogos 2021, 4:26 pm
KUALA LUMPUR – Samsung Electronics Co., Ltd. memperkenalkan perubahan dalam inovasi peranti boleh lipat dengan dua telefon pintar baharunya, Galaxy Z Fold3 5G dan Galaxy Z Flip3 5G.
Peranti generasi ketiga ini menggabungkan penambahbaikan utama menjadikannya tahan lama serta tampil dengan pengalaman lebih optimum daripada rekaan sebelumnya.
Dari reka bentuk ikonik hingga ke hiburan yang mengasyikkan, Z Flip3 dan Z Fold3 menawarkan pengguna cara baharu yang unik untuk bekerja, menonton dan bermain.
Z Fold3 merupakan pusat kuasa pelbagai tugas dengan prestasi pada tahap lebih baik sesuai buat pengguna yang memerlukan peranti untuk produktiviti dan hiburan.
Paparan Infinity Flex 7.6-inci tanpa gangguan dan mempunyai sokongan S Pen yang pertama kali buat peranti boleh lipat.
Bagi yang menginginkan peranti penuh gaya serta pelbagai fungsi, Z Flip3 merupakan peranti ideal dengan reka bentuk yang anggun, kompak dan bersaiz poket.

Ia dilengkapi dengan ciri-ciri kamera yang ditambah baik, serta skrin lebih besar yang dibina untuk penggunaan pantas tidak kira di mana sahaja pengguna berada.
Direka untuk tahan lama
Z Fold3 dan Z Flip3 dilengkapi dengan IPX8 menjadikannya kalis air, jadi pengguna tidak perlu risau jika terperangkap dalam hujan.
Kedua-dua peranti ini juga dibina dengan Armor Aluminium baharu yang digunakan pada telefon pintar Galaxy serta Corning® Gorilla® Glass Victus™ bagi melindungi peranti daripada tercalar jika terjatuh.
Selain itu, kedua-dua peranti mempunyai filem pelindung baharu diperbuat daripada PET boleh regang dan lapisan panel paparan yang dioptimumkan menjadikan Skrin Utama 80 peratus tahan lebih lama.
Revolusi Hideaway Hinge yang diperkenalkan pada Galaxy Z Flip juga membolehkan peranti kekal pada kedudukannya di sebarang sudut untuk pengalaman yang inovatif dengan mod Flex.
Dengan teknologi Sweeper yang ditambah baik, bulu di Hinge kini lebih pendek, membantu menangkis habuk dan partikel kecil bagi mengekalkan ketahanan peranti.
Z Fold3 dan Z Flip3 juga menjalani ujian lipatan yang sukar, disahkan oleh Bureau Veritas, untuk menahan lipatan sebanyak 200,000 kali.
Selain itu, ia turut dilengkapi dengan 5nm AP terbaharu dan keserasian jalur 5G untuk pengalaman terbaik.
Nikmati produktiviti, hiburan terunggul
Z Fold3 mampu membuatkan pengguna tenggelam dalam pengalaman menghiburkan ketika menonton filem pada Paparan Infinity Flex 7.6-inci tanpa gangguan hasil teknologi kamera paparan bawah terbaharu Samsung.
Dengan piksel minimum di atas lubang kamera, Z Fold3 memaparkan kawasan tontonan tambahan selain teknologi paparan Eco² yang memberikan 29 peratus kecerahan dengan menggunakan sedikit tenaga.
Alami juga pengalaman navigasi lebih lancar dan interaksi peranti lebih pantas dengan kadar segar semula adaptif Super Smooth 120Hz pada kedua-dua Skrin Utama dan Penutup.
Pengguna turut dapat memanfaatkan ciri-ciri S Pen yang dioptimumkan sepenuhnya pada skrin boleh lipat Z Fold3, sesuai buat individu yang melakukan pelbagai tugas dan aktif.
Ciri-ciri mod Flexpada Z Fold3 membolehkan pengguna melakukan lebih banyak perkara dalam satu masa contohnya membuat panggilan video pada bahagian atas skrin sambil memeriksa nota mesyuarat di bahagian bawah skrin.
Dengan Multi-Active Window yang diperbaharui, lebih mudah untuk pengguna merancang makan malam melalui teks sambil memeriksa jadual dalam satu skrin besar peranti.
Pengguna boleh mengambil jalan mudah membuka semula aplikasi dengan cara yang sama hasil penambahbaikan App Pair.
Di samping itu, pengguna juga dapat menggunakan Taskbar baharu Z Fold3 untuk menukar aplikasi dengan cepat tanpa perlu kembali ke layar utama.
Mempunyai reka bentuk berkilat, nipis dan ringan, Z Fold3 hadir dalam tiga pilihan warna klasik iaitu Phantom Black, Phantom Green dan Phantom Silver.
Keseimbangan gaya, fungsi dan keseronokan
Melalui Z Flip3, pengguna dapat mengekspresikan diri dengan pilihan warna terang, reka bentuk yang anggun dan ciri-ciri premium dengan pilihan empat warna yang bergaya iaitu krim, hijau, lavender dan phantom black.
Bagi mereka yang mencari lebih banyak pilihan untuk disesuaikan dengan gaya tersendiri, Samsung.com membawakan warna eksklusif seperti kelabu, kerah jambu dan putih.
Skrin Penutup bersaiz empat kali lebih besar menjadikan Z Flip3 lebih mudah untuk memaparkan notifikasi dan mesej tanpa perlu membukanya.
Dilengkapi dengan beberapa ciri kamera terbaharu, pengguna boleh menggunakan gambar swafoto bebas-tangan dengan mod Flex.
Pengguna juga boleh membiarkan peranti tersebut terlipat dan merakam gambar bahkan merakam video dari skrin penutup menggunakan Quick Shot dengan hanya dua klik pada kekunci kuasa Z Flip3.
Selain itu, navigasi skrin dan perkongsian juga sangat lancar dengan kadar segar semula adaptif 120 Hz yang baharu pada Z Flip3.
Dengan Pembesar Suara Stereo Z Flip3 dengan Dolby Atmos®, bunyi yang dikeluarkan sangat jelas dengan kedalaman dan kesan spatial yang luar biasa.
Apabila peranti dilipat separuh, Panel Mod Flex menawarkan pengalaman menonton lebih selesa dengan memindahkan video ke separuh bahagian atas skrin dan kawalan pertunjukan seperti kecerahan dan kekuatan suara pada separuh bahagian bawah.
Pengalaman boleh lipat optimum
Samsung memperluas kerjasama dengan syarikat terkemuka seperti Google, Microsoft dan banyak lagi, agar pengguna dapat menikmati lebih banyak aplikasi yang disesuaikan dengan keperluan unik mereka.
Kerjasama berkesan dengan aplikasi Microsoft Teams yang mana pengguna bakal menikmati pengalaman pertemuan yang dioptimumkan berdasarkan mod Flex siri Galaxy Z.
Untuk produktiviti terbaik di tempat kerja, mod dwi-panel Microsoft Outlook membolehkan pengguna membaca e-mel penuh sambil melihat pratonton yang lain di sisi, seperti pengalaman desktop.
Untuk memberikan pengguna lebih banyak pilihan, ciri Labs baharu Samsung menawarkan pengguna kemampuan mengoptimumkan lebih banyak aplikasi ke skrin boleh dilipat apabila diperlukan.
Galaxy Watch4
Galaxy Watch4 menawarkan reka bentuk lebih kecil dan kompak. – FOTO Samsung
Turut ditampilkan Samsung, Galaxy Watch4 dengan Wear OS™ dikuasakan oleh Samsung terbaharu yang dibina bersama Google™ serta dilengkapi One UI Watch.
Dengan Sensor BioActive tiga dalam satu Samsung, Galaxy Watch4 menawarkan reka bentuk lebih kecil dan kompak tanpa mengganggu ketepatan ukuran.
Pengguna dapat mendalami kesihatan dan kecergasan umum mereka, dengan ukuran utama seperti jisim otot rangka, kadar metabolisme asas, peratusan air dan lemak badan.
Pengguna juga dapat mengawal pengalaman mudah alih dengan mudah melalui suara Bixby, bezel dan Kawalan Gerakan.
Galaxy Watch4 juga menampilkan Wear OS, platform yang membolehkan pengguna menggunakan ekosistem yang meluas secara terus daripada pergelangan tangan.
Untuk maklumat lanjut mengenai Galaxy Z Fold3, Galaxy Z Flip3, dan Galaxy Watch4, layari www.samsung.com/my/.


Sewa ambulans swasta untuk rentas negeri
Oleh ABDUL RASHID ABDUL RAHMAN

12 Ogos 2021, 4:17 pm
TEMERLOH – Taktik menggunakan khidmat ambulans swasta bagi merentas negeri untuk pulang ke kampung gagal mengaburi pihak polis yang berjaya mengesan dan menahan empat individu dalam satu Sekatan Jalan Raya (SJR) di Kampung Tanjung Belenggu di sini semalam.
Difahamkan dalam kejadian kira-kira pukul 6.15 petang itu suspek berusia 30 tahun bersama ibunya yang berusia 70 tahun turut membawa dua anak berumur 10 bulan dan enam tahun untuk pulang ke kampung mereka di Gemas Negeri Sembilan.
Difahamkan juga suspek menyewa ambulans swasta berkenaan yang datang mengambil mereka di Taman Bahagia di sini dengan dikenakan bayaran kira-kira RM1,300.
Ketua Polis Daerah Temerloh, Asisten Komisioner Mohd. Azhar Mohd. Yusof berkata, empat individu iaitu dua penumpang wanita dan juga dua lelaki yang merupakan pemandu dan pembantu pemandu ditahan untuk siasatan lanjut.
“Kesemua mereka ditahan ketika pemeriksaan yang dilakukan oleh polis di SJR berhampiran Kampung Belenggu di sini yang mana mereka gagal mengemukakan surat kebenaran daripada polis.
“Polis mengucapkan terima kasih kepada orang awam yang menyalurkan maklumat dan kerjasama kepada pihak polis,” katanya di sini, hari ini.

Menurut Mohd. Azhar kes disiasat mengikut Seksyen 270 Kanun Keseksaan dan Seksyen 22(b) Akta Pencegahan dan Pengawalan Penyakit Berjangkit 1988.
Katanya, siasatan masih giat dilakukan dan kertas siasatan akan diserahkan kepada Timbalan Pendakwa Raya untuk tindakan lanjut. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Statistik Covid-19 Pulau Pinang guna keputusan RTK-Antigen
Oleh SAFINA RAMLI

12 Ogos 2021, 4:32 pm
GEORGE TOWN – Jabatan Kesihatan Negeri Pulau Pinang (JKNPP) akan menggunakan keputusan ujian saringan Covid-19 Rapid Test Kit Antigen (RTK-Antigen) untuk dilaporkan sebagai statistik bilangan kes di negeri ini mulai minggu ini.
Ketua Menteri, Chow Kon Yeow berkata, ini adalah kerana kadar kes positif Covid-19 di negeri ini adalah sekitar 11 peratus dan JKNPP hanya akan kembali menggunakan protokol Polimerase-Transkripsi Terbalik (RT-PCR) selepas kadar kes menurun kepada kurang daripada 10 peratus.
“Mulai minggu ini, JKNPP akan menggunakan keputusan saringan RTK-Antigen untuk dilaporkan sebagai statistik bilangan kes dan tidak lagi menunggu keputusan RT-PCR.
“Kita jangkakan bilangan kes akan bertambah sebab gunakan keputusan saringan RTK-Antigen mulai minggu ini,” katanya selepas meninjau program Penang Saring Covid-19 di Flat Taman Manggis di sini hari ini.
Sejak tiga minggu lalu, Pulau Pinang mencatatkan peningkatan kes Covid-19 dan semalam kes positif di negeri ini mencecah lebih 1,000 kes.
Dalam pada itu, Kon Yeow memaklumkan bekalan vaksin Pfizer di beberapa Pusat Pemberian Vaksin (PPV) di bawah Program Imunisasi Industri COVID-19 Kerjasama Awam-Swasta (PIKAS) akan dijadualkan semula ekoran kelewatan bekalan vaksin berkenaan di peringkat antarabangsa. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pesakit kategori 3,4 dijangka turun di Selangor
Oleh MOHD YUNUS YAKKUB

12 Ogos 2021, 4:22 pm
SHAH ALAM – Pesakit Covid-19 kategori tiga dan empat dijangka menurun selaras dengan peningkatan penerimaan vaksin di negeri ini.
Menteri Besar Selangor, Datuk Seri Amirudin Shari berkata, berdasarkan data sebanyak 5,761,304 dos vaksin telah diagihkan kepada rakyat Selangor melalui Pusat Pemberian Vaksin (PPV) di negeri ini menerusi Pelan Imunisasi Covid-19 Kebangsaan (PICK) negeri Selangor dan program Selangor Vaksin (SelVAX).
Katanya, daripada jumlah berkenaan seramai 3,665,093 orang telah menerima dos vaksin pertama iaitu 77.17 peratus daripada sasaran awal, manakala 2,096,211 telah lengkap menerima dua dos vaksin bersamaan dengan 44.14 peratus daripada sasaran yang sama.
Bagi usaha vaksin negeri melalui SelVAX pula sebanyak 270,696 dos vaksin telah disuntik dengan 70,138 telah lengkap menerima dua dos.
“Justeru, pada apa yang telah direncana dan graf rekod yang dibuat di seperti Sarawak dan Labuan, kita menjangkakan menjelang akhir Ogos dan September ini kita akan mendapat hasilnya iaitu penurunan kes bagi kategori tiga dan empat.
“Ini sekaligus mengurangkan tekanan kepada hospital disamping menuju ke arah imuniti berkelompok atau fasa peralihan seterusnya,” katanya pada sidang akhbar secara maya berkenaan status terkini dan usaha vaksinasi di Selangor, hari ini.

Justeru, Amirudin memberitahu, sebagai langkah pengawalan penularan kerajaan negeri akan mengagihkan sebanyak 60,000 kit percuma saringan kendiri khususnya kepada keluarga mangsa yang disahkan positif Covid-19, September ini.
“Kita berharap mereka akan melakukan kekerapan ujian dalam mengetahui status kesihatan dan mengambil langkah kuarantin di rumah contohnya apabila dijangkiti Covid-19,” ujarnya.
Dalam perkembangan berlainan, beliau menjelaskan ujian saringan kesihatan awam yang dijalankan kerajaan negeri ketika ini adalah bagi menambah nilai terhadap strategi menyeluruh yang dilaksanakan oleh kerajaan persekutuan.
“Kalau mereka tidak mampu melaksanakan ujian itu, kerajaan negeri akan laksanakan namun kumpulan sasaran sahaja iaitu yang mempunyai kes tertentu di sesuatu lokaliti sahaja.
“Contohnya ada permohonan daripada wakil rakyat di Subang Jaya selain di Kota Anggerik yang mempunyai 17 kematian dan melakukan ujian saringan di kawasan perumahan yang ada. Kita menyasarkan 100,000 ujian telah dibuat dan hanya tinggal 16,000 kit ujian dalam simpanan kita,” jelasnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


ADUN Indera Kayangan positif Covid-19
Oleh NUR NAZLINA NADZARI

12 Ogos 2021, 4:29 pm
KANGAR – Ahli Dewan Undangan Negeri (ADUN) Indera Kayangan, Gan Ay Ling mengesahkan dirinya positif Covid-19 menerusi hantarannya di Facebook hari ini.
Menurut Ay Ling, beliau membuat ujian Reverse Transcriptase-Polymerase Chain Reaction (RT-PCR) di Klinik Kesihatan Gial pada Isnin lalu sehari selepas menerima maklumat seorang penduduk ditemuinya pada minggu lalu dijangkiti virus tersebut.
“Pada Isnin lalu, saya dengan segera mengambil ujian saringan RT-PCR Covid-19 di Klinik Kesihatan Gial untuk menyemak status kesihatan saya. Malangnya, ujian saringan tersebut menunjukkan keputusan positif Covid-19.
“Untuk makluman semua, saya telah divaksinasikan sepenuhnya pada 11 Jun lalu. Saya sudah mula mengamalkan pengasingan kendiri sebagai langkah berjaga-jaga sejak saya mengambil ujian saringan pada hari Isnin,” katanya di sini hari ini.
Katanya, beliau mematuhi nasihat dan arahan Pejabat Kesihatan Daerah Kangar untuk menjalankan kuarantin kendiri di rumah sehingga habis tempoh jangkitan.
“Pusat Komuniti ADUN Indera Kayangan juga akan ditutup sementara ini,” ujarnya.

Beliau turut menasihatkan semua yang menjadi kontak rapat dengannya sejak tujuh hari kebelakangan ini untuk menjalankan ujian saringan di klinik kesihatan terdekat. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Maik beri kelonggaran syarat bantuan M40, B40
Oleh ROSALWANI CHE SOH

12 Ogos 2021, 4:13 pm
KOTA BHARU – Majlis Agama Islam dan Adat dan Istiadat Melayu Kelantan (Maik) melonggarkan syarat permohonan bagi mendapatkan bantuan melibatkan golongan B40 dan M40 bermula bulan lalu.
Ketua Pegawai Pembangunan Maik, Mohd. Azman Ghazali berkata, kelonggaran itu diputuskan bagi membolehkan lebih ramai penduduk negeri ini yang terkesan akibat pelaksanaan Perintah Kawalan Pergerakan (PKP) penuh menerima bantuan.
“Kita longgarkan beberapa syarat kelayakan. Sebagai contoh had pendapatan sebanyak RM2,000 masih lagi layak terima bantuan zakat bergantung kepada tanggungan dan faktor lain. Golongan M40 juga layak menerima bantuan jika terkesan.
“Maik melonggarkan syarat bersesuaian dengan keadaan terkini selain menyalurkan bantuan perangsang ekonomi supaya penerima menceburi bidang perniagaan sebagai usaha menambah punca pendapatan,” katanya.
Beliau berkata demikian kepada pemberita selepas program Prihatin Maik bersama badan bukan kerajaan (NGO) Kelantan dan Gabungan Pertubuhan Tiong Hwa Kelantan di Lembah Sireh di sini hari ini.
Dalam majlis itu, sebanyak 300 bakul makanan diagihkan kepada masyarakat Cina yang terkesan ketika PKP dengan menjadikan jumlah keseluruhan 30,500 bakul makanan telah diber kepada penerima di seluruh negeri menerusi Program Prihatin Maik. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Azizulhasni khatam al-Quran di Tokyo
Oleh MUHAMMAD RIDUAN MOHD HANAFIAH

13 Ogos 2021, 10:11 pm
JAGUH berbasikal negara, Datuk Azizulhasni Awang mendedahkan bahawa mendengar lantunan ayat al-Quran dan khatam sehari sebelum mengharungi acara keirin pada Sukan Olimpik Tokyo 2020 memberi ketenangan kepadanya untuk menghadapi perlumbaan tersebut.
Menurut pemenang pingat perak Olimpik dalam acara keirin pada Tokyo 2020, menyertai kejohanan besar seperti itu bukan satu tugas mudah, lebih-lebih lagi terpaksa menghadapi tekanan yang berat.
Justeru , al-Quran menjadi pendamping kepadanya selain mampu melupakan seketika kepenatan latihan, tekanan dan juga segala macam masalah-masalah duniawi yang berada dalam fikirannya.
“Tidak kira kecil atau besar sesebuah kejohanan itu tetapi apabila kita menggalas sebuah harapan besar yang diberikan, ia umpama ada suatu bebanan di atas kepala serta seluruh badan kita yang kita bawa kemana-mana.
“Ada yang tanya apakah rahsia saya kekal tenang menghadapi situasi-situasi yang ekstrim itu? Jawapan saya adalah al-Quran. Ketika kem latihan di Nilai, saya sudah mulakan misi membaca al-Quran untuk khatam sebelum pertandingan.
“Tapi maklumlah, latihan sangat teruk waktu itu ditambah dengan kesibukan pelbagai aktiviti bersama dengan pasukan membuatkan kuantiti bacaan agak perlahan. Tetapi selepas tamat saja kem latihan dan terbang ke Tokyo, ia memberikan saya lebih banyak ruang untuk memberikan tumpuan kepada bacaan,” katanya dalam muat status di laman Facebook miliknya semalam.

Azizulhasni mendedahkan dia tidak mensia-siakan waktu yang ada sebaliknya menghabiskan separuh perjalanan ke Tokyo dengan bacaan ayat al-Quran.
“Menteri Belia dan Sukan iaitu Datuk Seri Reezal Merican Naina Merican yang ketika itu ternampak dan mengetahui misi tersebut memberikan kata-kata semangat dan juga beberapa tips kerohanian.
“Tenang, bukan mudah untuk tenang apabila kejohanan terbesar dalam karier kita hanya ada beberapa hari saja lagi. Tapi sumpah tidak tipu, memang dengan bacaan al-Quran ini membuatkan pemikiran dan jiwa saya tidak bergelora.
“Syukur, kepada Allah SWT, saya dapat khatam bacaan pada hari Jumaat, sehari sebelum saya memulakan perlumbaan acara Keirin. Sejurus selepas khatam, saya terus bernazar kepada Allah SWT dan saya meletakkan segala perihal dan urusan perlumbaan saya kepadaNya kerana Dia lah Al-‘Alim, Allah yang Maha mengetahui segalanya,” tegasnya. – K! ONLINE


Wanita tidak tertarik dengan lelaki miliki ramai sahabat perempuan
Oleh KOSMO!

13 Ogos 2021, 9:00 pm
VICTORIA, AUSTRALIA – Satu kajian mendapati  lelaki yang mempunyai ramai kenalan wanita dilihat kurang menarik bagi kebanyakan wanita lain, lapor portal berita MailOnline semalam.
Ini kerana keadaan itu akan menjadikan seseorang lelaki tersebut kelihatan seperti mempunyai banyak pilihan teman wanita.
Kajian yang dijalankan oleh Universiti Monash itu mendedahkan, situasi itu seterusnya menimbulkan tanda tanya dalam kalangan wanita bahawa golongan tersebut berkemungkinan sukar untuk dihampiri dan 40 peratus kurang menarik.
Selain itu, lelaki yang sering dilihat mempunyai ramai rakan wanita turut dianggap kurang mempunyai rasa rendah diri.
“Seorang lelaki yang memberitahu bahawa dia mempunyai ramai rakan wanita dianggap sombong.
“Selain itu, lelaki yang mendakwa bahawa dia mempunyai bilangan rakan wanita yang ramai turut dianggap seperti melebih-lebihkan cerita.

“Ini seterusya membawa kepada syak wasangka dan rasa tidak percaya,” kata penyelidik kajian tersebut, Dr. Ryan Anderson.
Dalam pada itu, kajian  sama turut mendapati, wanita yang mempunyai ramai rakan lelaki dilihat kurang menarik pada mata lelaki.
Selain itu, meskipun mempunyai rakan berlainan jantina dianggap sebagai satu faktor yang mengurangkan daya tarikan seseorang, penyelidik mendapati perkara sama turut berlaku jika individu memiliki rakan yang terlalu sedikit.
 Wanita yang mempunyai bilangan rakan lelaki yang amat sedikit dianggap tujuh peratus kurang menarik dalam kalangan lelaki. – AGENSI


Tiada kluster berkaitan perhimpunan #Lawan
Oleh SITI A'ISYAH SUKAIMI

13 Ogos 2021, 8:48 pm
PUTRAJAYA – Kementerian Kesihatan (KKM) mengesahkan setakat ini tiada laporan berkaitan kluster baharu didakwa tercetus berhubung perhimpunan di Dataran Merdeka, Kuala lumpur pada 31 Julai lalu.
Ketua Pengarah Kesihatan, Tan Sri Dr. Noor Hisham Abdullah berkata, sehubungan itu, pihaknya masih menyiasat dakwaan yang tular dalam media sosial kononnya ada kes positif dalam kalangan peserta perhimpunan.
“Ada laporan yang telah kita terima mengatakan salah seorang yang pergi ke tapak demonstrasi telah dijangkiti.
“Tetapi KKM tidak dapat sahkan dan tak dapat memastikan kesahihan berita itu. Jadi siasatan masih dijalankan dan setakat ini tiada laporan berkait kluster demonstrasi,” katanya pada sidang akhbar di sini hari ini.
Pada 31 Julai lalu, Kosmo! melaporkan, perhimpunan ‘Keluar dan #Lawan’ itu disertai kumpulan berbaju hitam berarak ke Dataran Merdeka, Kuala Lumpur.
Orang ramai turut mengecam perbuatan penganjur dan peserta perhimpunan tersebut kerana negara masih lagi berdepan dengan pandemik Covid-19. -K! ONLINE


Gajah jantan dewasa ditangkap
Oleh ASLIZA MUSA

13 Ogos 2021, 11:00 pm
GERIK – Seekor gajah jantan seberat 1.5 tan dari kumpulan gajah Papulut. berjaya ditangkap Jabatan Perlindungan Hidupan Liar dan Taman Negara (Perhilitan) Perak di Kampung Air Jada di sini Selasa lalu.
Pengarah Perhilitan Perak, Yusoff Shariff berkata, gajah berusia antara 20 hingga 21 tahun yang dinamakan Yob Hijrah itu ditangkap pada pukul 10 pagi selepas dijejaki selama dua jam.
“Tangkapan itu dijalankan selepas menerima aduan penduduk mengenai haiwan tersebut yang dikatakan merosakkan tanaman termasuk pokok buah-buahan.
“Kumpulan ini ada empat ke lima ekor gajah namun hanya Yob Hijrah yang bergerak keluar daripada kumpulannya memasuki kawasan kampung,” katanya di sini hari ini.
Operasi pemindahan gajah tersebut akan dilakukan esok pada pukul 9 pagi dengan menggunakan gajah denak iaitu Alam dan Abot bertujuan memujuk Yob Hijrah untuk dihantar ke Hutan Simpan Royal Belum. – K! ONLINE


Varian Lambda mungkin kebal vaksin
Oleh KOSMO!

13 Ogos 2021, 10:30 pm
WASHINGTON – Ketika Amerika Syarikat  bersuaha untuk mengekang penularan  Covid-19 melibatkan varian Delta, muncul bukti baharu bahawa mutasi varian Lambda yang pertama kali dikesan di Peru tidak akan diperlahankan oleh vaksin, lapor akhbar New York Post semalam.
Dalam satu laporan oleh organisasi biologi bioRxiv, penyelidik di Jepun memberi amaran terhadap varian C.37 itu yang mudah berjangkit seperti varian Delta akibat mutasi.
Varian tersebut sudah merebak ke 26 buah negara termasuk wabak besar di Chile, Peru, Argentina dan Ecuador.
“Kadar vaksinasi di Chile adalah tinggi dan peratusan individu yang sudah diberi sekurang-kurangnya satu dos vaksin Covid-19 adalah sekitar 60 peratus.
“Bagaimanapun, lonjakan jumlah kes yang besar berlaku di Chile pada musim bunga tahun ini yang menunjukkan varian Lambda mampu melepasi imuniti tubuh yang diperoleh daripada vaksin,” tulis penyelidik.
Menurut rekod penjejakan varian Inisiatif Global mengenai Perkongsian Semua Data Influenza (GISAID),  varian Lambda dianggap muncul di Amerika Selatan antara November dan Disember tahun lalu dan semenjak itu,  ia telah dikesan di beberapa buah negara di Eropah, Amerika Utara dan beberapa kes terpencil di Asia.

“Selain meningkatkan kadar jangkitan, varian Lambda menunjukkan daya tahan yang lebih tinggi terhadap peneutralan yang disebabkan oleh vaksin,” kata penyelidik.
Lambda dilabel sebagai varian mempunyai kepentingan (VOI) oleh Pertubuhan Kesihatan Sedunia (WHO).
Di Chile di mana varian C.37 sedang berkembang, kempen vaksinasinya bergantung sepenuhnya kepada vaksin Sinovac yang menggunakan virus tidak aktif untuk menggalakkan pengeluaran antibodi Covid-19.
Kajian menunjukkan bahawa vaksin berkesan untuk mengurangkan kematian akibat Covid-19,  manakala dos penggalak dianggap meningkatkan imuniti badan sekaligus mendorong Pentadbiran Makanan dan Ubat (FDA) untuk mempertimbangkan pemberian dos ketiga kepada individu yang sistem imunitinya terganggu. -Agensi


Muhyiddin jangan rampas kuasa Agong
Oleh AHMAD SHAHERMAN SHAMSURI

13 Ogos 2021, 11:21 pm
PETALING JAYA – UMNO menyifatkan Tan Sri Muhyiddin Yassin tiada lagi keabsahan untuk menjalankan tugas-tugas selaku Perdana Menteri yang sah sebagaimana Perkara 43 (4) Perlembagaan Persekutuan.
Presidennya, Datuk Seri Ahmad Zahid Hamidi berkata, keadaan itu berlaku selepas Perdana Menteri secara terbuka membuat pengakuan bahawa beliau sudah tidak lagi mempunyai sokongan majoriti Ahli Parlimen.
Tambah beliau, Ahli Parlimen Pagoh itu tidak wajar merampas kuasa Yang di-Pertuan Agong dalam menentukan urusan pelantikan Perdana Menteri.
“UMNO tidak boleh mempertimbangkan segala tawaran daripada seorang yang sudah tiada keabsahan apatah lagi bersifat sogokan terbuka dan terdesak hanya untuk memanjangkan hayat politiknya.
“Justeru, UMNO menasihatkan agar rakyat dapat bertenang sehingga Yang di-Pertuan Agong melaksanakan tugas dan tanggungjawab Perlembagaan di bawah Perkara 40(2) untuk melantik seorang Perdana Menteri baharu dari kalangan Ahli Dewan Rakyat,” katanya dalam satu kenyataan di sini hari ini.
Pada masa sama, Ahmad Zahid turut merakamkan penghargaan kepada 15 Ahli Parlimen UMNO yang setia dan istiqomah mempertahankan pendirian parti untuk terus membela Institusi Raja dan Perlembagaan Negara.- K! ONLINE


David, Elizabeth nama popular untuk bayi berpotensi jadi bilionair
Oleh KOSMO!

13 Ogos 2021, 10:00 pm
LONDON – Satu kajian yang dijalankan mendapati nama bayi paling popular dalam kalangan bilionair adalah nama-nama ‘biasa’, lapor akhbar The Sun kelmarin.
Laman HushHush.com membuat kajian berdasarkan senarai majalah Sunday Times Rich dan data dalaman pelanggannya bagi mendapatkan 10 nama lelaki dan perempuan yang popular dalam golongan individu kaya.
Nama paling popular ialah David diikuti Alex, John, James dan Mark.
Bagi nama perempuan pula, nama paling popular ialah Elizabeth diikuti dengan Jasmine, Ruth, Leonie dan Sofia.
Nama popular bagi bilionair dan multi-bilioniar adalah David iaitu sebanyak 74 kali diikuti dengan Alex sebanyak 67 kali, manakala Elizabeth muncul sebanyak 43 kali diikuti Jasmine, 32 kali dan Ruth 31 kali.
Penyelidik berkata, nama mempunyai kaitan dengan karakter, sikap dan rupa paras sekaligus menjadikan pemilihan nama sesuatu yang sangat penting kepada semua ibu bapa.

“Pemilihan nama bayi merupakan saat-saat yang istimewa bagi ibu bapa di seluruh dunia dan kami fikir memberikan anak anda nama yang secara statistiknya menunjukkan mereka akan berjaya tentu sekali merupakan apa yang anak anda impikan.
“Terdapat sekitar 2,000 bilionair di dunia dan biarpun nama mereka berbeza, terdapat beberapa bilionair ini yang berkongsi nama yang sama. Ini bersama data dalaman yang diperoleh membolehkan kami menyediakan senarai nama bilionair yang paling popular,,” kata pengasas HushHush.com, Aaron Harper. -Agensi


Kes positif Covid-19 di Selangor menurun
Oleh SUBKHI SUDARJI

13 Ogos 2021, 9:15 pm
PUTRAJAYA – Kes Covid-19 di Selangor mula menunjukkan pengurangan dengan kadar 18.8 peratus setakat semalam berbanding 22 peratus pada 1 Ogos lalu.
Pengarah Jabatan Kesihatan Negeri Selangor, Datuk Dr. Sha’ari Ngadiman berkata, bilangan kes di 27 Pusat Penilaian Covid-19 (CAC) di negeri itu turut menunjukkan penurunan selaras dengan pelaksanaan perintah pengawasan dan pemerhatian di rumah (HSO) maya serta beberapa inisiatif lain.
“Kalau kita lihat di Stadium Melawati, Shah Alam biasanya boleh cecah 4,000 kes tetapi hari ini hanya 2,214 kes manakala di Pelabuhan Klang yang sebelum ini merekodkan 2,500 kes namun 1,087 kes sahaja hari ini.
“Begitu juga di Bandar Mahkota Cheras dengan 799 kes dan Dewan Komuniti Taman Kajang  pula 898 kes. Ini menunjukkan keberkesanan HSO digital dan CAC maya memberi kesan kepada kedatangan kes secara fizikal,” katanya pada sidang akhbar perkembangan terkini Covid-19, hari ini.
Sha’ari berkata, melalui pemeriksaan di 27 CAC di Selangor, sebanyak 6,442 kes direkodkan hari ini dengan 3,473 merupakan release order atau arahan pemotongan gelang manakala bakinya adalahkes positif baharu.
“Berdasarkan 2,969 kes yang dicatatkan hari ini, sebanyak 114 kes dirujuk ke hospital manakala 420 kes dirujuk ke Pusat Kuarantin dan Rawatan Covid-19 (PKRC) Taman Ekspo Pertanian Malaysia Serdang (MAEPS),” katanya. -K! ONLINE


Ambulans ambil pesakit Covid-19 terbabas
Oleh ASLIZA MUSA

13 Ogos 2021, 11:58 pm
IPOH – Sebuah ambulans yang dalam perjalanan mengambil pesakit Covid-19 hilang kawalan lalu terbabas ke dalam longkang di Jalan Tambun berhampiran Taman Tambun di sini malam ini.
Ketua Jabatan Siasatan dan Penguatkuasaan Trafik Ibu Pejabat Polis Kontinjen Perak, Superintenden Azizan Hassan berkata, ambulans  yang dipandu lelaki berusia 55 tahun itu dalam perjalanan dari Hospital Raja Permaisuri Bainun di sini ke Kampung Melayu Batu 8, Hulu Kinta.
“Pihak kami mendapat maklumat kejadian pada pukul 8 malam. Dalam hal ini ambulans yang dinaiki dua kakitangan Klinik Tanjung Rambutan itu dalam perjalanan mengambil pesakit Covid-19 untuk dihantar ke Hospital Sungai Siput.
“Kenderaan itu bagaimanapun hilang kawalan dan melanggar pembahagi jalan sebelah kanan sebelum terbabas ke laluan bertentangan sejauh 60 meter,” katanya di sini hari ini.
Menurut beliau, kemalangan itu berlaku ketika hujan dan jalan basah namun tidak melibatkan kenderaan lain mahupun kerosakan harta awam di tepi jalan.
Katanya, pemandu ambulans tidak mengalami kecederaan manakala pembantu perubatan berusia 40 tahun sakit pada bahagian pinggang dan kenderaan tersebut telah disanitasi dan ditunda ke Klinik Tanjung Rambutan. – K! ONLINE


Vaksinasi selamatkan lebih 84,000 nyawa di England
Oleh KOSMO!

13 Ogos 2021, 9:30 pm
LONDON – Sebilangan ketua perkhidmatan kesihatan percaya bahawa program vaksinasi Covid-19 besar-besaran di England telah menyelamatkan lebih daripada 84,000 nyawa, lapor portal MailOnline semalam.
Menurut Perkhidmatan Kesihatan Awam England (PHE), kempen vaksinasi dianggarkan  berjaya mencegah seramai 23.4 juta penduduk daripada dijangkiti virus korona serta mengelakkan hampir 67,000 kemasukan ke hospital.
“Angka-angka ini menunjukkan bahawa program pemberian vaksin telah menghasilkan kesan yang penting dalam menyelamatkan nyawa serta mengurangkan jangkitan virus Covid-19.
“Memandangkan kes telah meningkat, skala sebenar perlindungan daripada program vaksinasi menjadi semakin jelas.
“Semua individu yang tampil untuk divaksin memainkan peranan penting dalam usaha ini,” kata Ketua Imunisasi PHE, Dr. Mary Ramsay.
Tambah Ramsay, adalah amat penting untuk penduduk berusia di bawah 30 tahun untuk mengambil bahagian dalam kempen vaksinasi.

“Kadar jangkitan adalah paling tinggi dalam kumpulan umur ini dan untuk sesetengah individu, keadaan boleh menjadi teruk,” jelasnya.
Sementara itu, Pengarah Perubatan PHE, Dr. Yvonne Doyle berkata, meskipun kadar kes Covid-19 kekal tinggi di seluruh England, data menunjukkan bahawa kes-kes kini stabil.
“Vaksinasi telah mengurangkan jangkitan dan sakit yang kronik.
“Golongan muda amat digalakkan untuk mendapatkan suntikan supaya mereka boleh mengambil langkah seterusnya secara lebih selamat,” ujarnya.
Berdasarkan data, setakat ini lebih daripada 70 peratus penduduk dewasa England berusia 18 hingga  29 tahun telah menerima dos pertama vaksin Covid-19, manakala 32.4 peratus telah menerima dua suntikan lengkap. – AGENSI


Ramai teruja KKM buka ruangan komen
Oleh SITI AMINAH MOHD YUSOF

13 Ogos 2021, 7:58 pm
PETALING JAYA – Ramai rakyat negara ini meluahkan rasa teruja dengan tindakan pengendali laman Facebook Kementerian Kesihatan (KKM) yang membuka ruangan komen di platform media sosial rasmi itu hari ini.
Kebanyakan pengguna media sosial menghargai tindakan itu selain menyifatkan ia sedikit sebanyak membantu rakyat untuk menyalurkan pandangan masing-masing terutamanya berkaitan Covid-19.
Tinjauan Kosmo! mendapati perkongsian KKM mengenai perkembangan kes harian petang tadi dihujani lebih 19,000 komen dan mendapat lebih 89,000 tanda reaksi
Begitupun, ruangan komen untuk hantaran-hantaran terkini selepas laporan status Covid-19 berkenaan masih tidak dibuka kepada umum.
“Wah bagaikan satu kebebasan dapat komen di sini. Sangat difahami kenapa KKM beri komen kali ini. Terima kasih. Harap yang bertanggungjawab baca komen-komen di sini,” tulis Hale Irwin.
“Alhamdulillah. Hari ini dalam sejarah. Komen saya sudah masuk dalam page Facebook KKM,” ujar Azzam Hanafiah.

“Agaknya admin (pengendali) hendak menghiburkan diri dengan buka komen. Sebab komen-komen kita ini kalah MLM (pemasaran jualan langsung),” kata Han Naz.
Ramai juga dalam kalangan pengguna media sosial itu menjadikan halaman tersebut sebagai tempat melepas geram, namun ada yang membela dan menyifatkan petugas KKM telah banyak berkorban demi rakyat dalam tempoh memerangi wabak Covid-19 ini.
“Mereka bersengkang mata jauh daripada keluarga. Penat lelah semua dicurahkan untuk membantu semua,” komen Emi Emi.
“Hentikan mengutuk dan mengata. Besar dosanya. Mari kita sama-sama bertaubat dan mendoakan kebaikan untuk semua,” nasihat Husain Mohd Faisal.
“Komen dibuka untuk yang sudah divaksin sahaja. Mereka yang belum vaksin dilarang komen. Awas Covid-19 sedang ‘membaca’ komen-komen anda. Jangan sampai dijangkiti melalui komen,” gurau Mohd Ab Rahman.
“Semoga berjaya petugas barisan hadapan,” tulis James Kan. – K! ONLINE


Tembakan: Panglima Tentera Udara zahirkan ucapan takziah
Oleh EDDY AQMAL MOHAMED HAMIDI

13 Ogos 2021, 7:29 pm
PETALING JAYA – Panglima Tentera Udara, Jeneral Tan Sri Ackbal Abdul Samad menzahirkan ucapan takziah kepada balu serta ahli keluarga anggota Tentera Udara Diraja Malaysia yang maut dalam kejadian tembakan di kem TUDM di Kota Samarahan, Sarawak pagi tadi.
TUDM menerusi satu kenyataan berkata, Ackbal telah berada di lokasi kejadian untuk mengetahui lebih jelas kejadian insiden berkenaan dan turut mengambil kesempatan menyantuni dan bertemu dengan waris-waris anggota di Pergerakan Udara Pangkalan Udara Kuching
“Beliau turut menzahirkan ucapan takziah kepada balu dan keluarga kesemua anggota TUDM yang meninggal dunia dan turut menyampaikan sumbangan dari Tabung Kebajikan TUDM dan sumbangan bantuan kebajikan kepada waris terlibat.
“Semoga keluarga reda dan sabar dengan ujian yang menimpa dan pihak TUDM sedang membuat segala urusan berkaitan pengebumian jenazah dan urusan kebajikan kepada waris anggota,” katanya.
Tambahnya, pihak TUDM telahpun menyerahkan kes berkenaan kepada pihak Polis Diraja Malaysia untuk menjalankan siasatan dan meminta semua pihak agar tidak menyebarkan sebarang spekulasi di samping menghormati sensitiviti waris anggota yang meninggal dunia.
Menurut kenyataan itu, anggota TUDM yang terkorban adalah Koperal Udara (KPL U) Mohammad Ehsan Sehamat, Koperal Udara Ho Swee Boon dan Laskar Udara Kanan (LUK) Nesly Anak Nabau yang meninggal dunia di tempat kejadian.

“Koperal Udara Sharif Mohd Siddiq Al-Attas Wan Sabli pula meninggal dunia di Hospital Jantung Kota Samarahan, Sarawak ketika mendapatkan rawatan akibat kecederaan parah.
“Waris kesemua anggota berkenaan telah dimaklumkan mengenai kematian mereka melalui pihak pengurusan TUDM di Pangkalan Udara Kuching dan kesemua mereka yang meninggal dunia berasal dari Sarawak dan telah berkahwin.
Jelasnya, Allahyarham Kpl U Mohammad Ehsan Sehamat berasal dari Asajaya Laut, Samarahan; Mendiang Kpl U Ho Swee Boon berasal dari Lundu; Allahyarham Kpl U Sharif Mohd Siddiq Al-Attas Wan Sabli berasal dari Seniawan, Bau dan Mendiang LUK Nesly Anak Nabau berasal dari Sibu. – K! ONLINE


KKM tambah lebih 500 ambulans tampung kes Covid-19
Oleh NOR IDAYU BOSRO

13 Ogos 2021, 7:09 pm
PUTRAJAYA – Kementerian Kesihatan (KKM) kini sedang memuktamadkan perolehan sebanyak 490 buah ambulans menerusi tender terbuka sebagai usaha menampung keperluan perkhidmatan susulan peningkatan kes Covid-19 di Lembah Klang.
Ketua Setiausahanya, Datuk Mohd. Shafiq Abdullah berkata, pihak kementerian juga dalam proses rundingan bagi melaksanakan penyewaan 100 buah ambulans untuk tempoh lebih panjang di antara enam hingga setahun sebagai usaha menampung kekurangan ambulans sedia ada.
“Selain itu, KKM juga mengubah suai kenderaan van dengan dibekalkan peralatan perubatan minimum seperti silinder oksigen bagi membolehkan kenderaan van ini digunakan untuk membawa pesakit ke pusat kuarantin risiko dan rawatan Covid-19 serta hospital.
“Langkah ini diharapkan dapat membantu menyelamatkan lebih banyak nyawa dan mengurangkan kadar kematian brought-in-dead (BID),” katanya dalam sidang akhbar perkembangan terkini Covid-19 di sini hari ini.
Turut hadir Menteri Kesihatan, Datuk Seri Dr. Adham Baba; Ketua Pengarah Kesihatan, Tan Sri Dr. Noor Hisham Abdullah; Timbalan Ketua Pengarah Kesihatan (Kesihatan Awam), Datuk Dr. Chong Chee Kheong dan Pengarah Kesihatan Negeri Selangor, Datuk Dr. Sha’ari Ngadiman.
Sementara itu, Mohd. Syafiq berkata, KKM juga akan memohon peruntukan tambahan RM50 juta daripada Kementerian Kewangan bagi perolehan ubat Baricitinib serta ubat-ubatan lain seperti ubat Tocilizumab, Injection Methylprednisolone dan Enoxaparin untuk perawatan Covid-19.

Beliau berkata, KKM telah membuat perolehan 62 item ubat-ubatan dengan anggaran nilai kontrak sebanyak RM610.7 juta telah dibuat sejak tahun 2019. -K! ONLINE


Golongan berusia dan muda tafsir emoji dengan maksud berbeza
Oleh KOSMO!

13 Ogos 2021, 8:30 pm
LONDON – Seorang pakar menyatakan bahawa pemilihan sesuatu  emoji dalam perbualan maya membawa maksud dan tafsiran berbeza mengikut peringkat  umur, lapor akhbar The Sun semalam.
Pakar Interaksi Komputer Manusia dari Universiti Goldsmiths, Sarah Wiseman berkata, hal ini kerana generasi muda mempunyai tafsiran yang berbeza untuk setiap emoji.
Keadaan itu boleh membawa kepada salah tafsir atau kekeliruan dalam perbualan antara golongan muda dan berusia.
“Misalnya, emoji ‘senyum’ yang sebenarnya satu emoji gembira boleh ditafsir secara agresif oleh golongan muda.
“Apabila menghantar emoji ‘senyum’, anda secara ironi memperkatakan sesuatu yang negatif atau mengejek seseorang,” katanya.
Sementara itu, antara emoji lain yang mempunyai maksud berbeza adalah ‘tengkorak’ yang bererti sesuatu yang buruk telah berlaku bagi golongan berusia dan ‘saya ketawa sehingga mati’ bagi golongan muda.

Bagi emoji ‘pari-pari’ pula, golongan berusia menafsirkannya sebagai mereka menyukai pari-pari.
Berbeza dengan golongan muda yang menafsirkan emoji itu sebagai mereka sedang menyindir seseorang.
Selain itu, untuk emoji ‘mata berpusing’ pula, golongan berusia menganggapnya sebagai tanda menyampah, namun bagi golongan muda, ia membawa maksud anda telah mengatakan sesuatu dengan amat jelas. – AGENSI